ועדת הכנסת, כנסת 18, פרוטוקול מספר 246, 2012-02-21 14:00

יריב לוין: רבותי, צהרים טובים.

יריב לוין: סליחה על העיכוב.

יריב לוין: אנחנו נתחיל עם הנושא הראשון על סדר-היום: פניית יושב-ראש הכנסת בדבר ישיבות הכנסת בשבוע פורים.

יריב לוין: ירדנה, בבקשה.

ירדנה מלר-הורוביץ: בשבוע פורים, צום תענית אסתר חל ביום רביעי בשבוע, י"ג באדר, 7 במרץ.

ירדנה מלר-הורוביץ: הנושא נדון בנשיאות הכנסת, והיתה בקשה שיושב-ראש הכנסת יפנה, ואכן הפנייה נעשית.

ירדנה מלר-הורוביץ: אני חתומה עליה בשמו של היושב-ראש.

ירדנה מלר-הורוביץ: הפנייה היא לבטל את הישיבה ביום רביעי, ולהקדים את הישיבה ביום ג' לשעה 15:00, ולקיים את הדיונים בחקיקה הפרטית, בהצעות חוק פרטיות שבדרך כלל נדונות ביום ד' בשבוע.

ירדנה מלר-הורוביץ: זו הבקשה, ואנחנו נשמח את תאשרו אותה.

ירדנה מלר-הורוביץ: אנחנו השתהינו עם הפנייה לוועדה משום שרצינו לעשות את זה בתיאום עם הממשלה.

ירדנה מלר-הורוביץ: כשזה עלה בישיבת הנשיאות, אמר המשנה למזכיר הממשלה שהוא יבדוק את זה.

ירדנה מלר-הורוביץ: הממשלה דנה בזה, וקיבלנו השבוע תשובה שזה נוח להם, והם בהחלט מסכימים לכך.

יריב לוין: האם יש הערות, התייחסויות?

ישראל אייכלר: אני מברך על ההצעה הזאת.

ישראל אייכלר: זה עוזר לאנשים שצמים, וגם לאלו שלא צמים זה לא מפריע.

יריב לוין: אין בעיה.

יריב לוין: אני מבין שמבחינת הוועדות אין שינוי.

ירדנה מלר-הורוביץ: לא.

ירדנה מלר-הורוביץ: ועדה שתרצה לקיים ישיבות תשב.

ירדנה מלר-הורוביץ: אנחנו מדברים רק על ישיבת המליאה.

ירדנה מלר-הורוביץ: לכן, השארנו את זה פתוח.

יריב לוין: מאה אחוז.

יריב לוין: אני מציע לאשר את הבקשה.

יריב לוין: מי בעד?

יריב לוין: בעד – פה אחד

יריב לוין: פה אחד' אין מתנגדים, אין נמנעים.

יריב לוין: אושר.

יריב לוין: אני עובר לנושא השני: תיקוני תקנון הכנסת, המשך הדיון בפרק הוועדות.

יריב לוין: ארבל, בבקשה.

ארבל אסטרחן: היינו אמורים לחזור לנושא הרביזיה.

ארבל אסטרחן: חבר הכנסת גפני היה אמור להגיע?

קריאות: הוא היה פה.

יריב לוין: בסדר, אז אנחנו נמשיך עם זה.

יריב לוין: אין בעיה.

יריב לוין: כשחבר הכנסת גפני יבוא נוכל להיכנס לזה.

יריב לוין: בינתיים אפשר להמשיך.

ארבל אסטרחן: סעיף הרביזיה - דיון מחדש, היה הסעיף האחרון שדנו בו, שהוא סעיף 16.

ארבל אסטרחן: הסעיף הבא הוא סעיף 17 שהוא בא להחליף את סעיף 112 הנוכחי בתקנון עם מספר שינויים.

ארבל אסטרחן: זה הסעיף שעוסק במצב שבו נושאים מתעכבים בוועדה מוועדות הכנסת, ומה הן הסמכויות של חברי הכנסת בעניין הזה.

ארבל אסטרחן: סעיף 112 הנוכחי אומר שאם עברו שלושה חודשים מיום שעניין נמסר לוועדה, בין אם זה הצעת חוק או הצעה לסדר, והוועדה לא כללה את זה בסדר-היום, חבר הוועדה רשאי לפנות לוועדת הכנסת ולבקש את התערבותה.

ארבל אסטרחן: אני חייבת לומר שאני לא זוכרת מצב שהיתה פנייה כזאת של חבר ועדה מסוים לוועדת הכנסת ושוועדת הכנסת דנה בזה.

ארבל אסטרחן: ולכן, בנוסח המוצע ההוראה הזאת אינה נכללת.

ארבל אסטרחן: סעיף קטן (ב) בסעיף 112 אומר שאם עברו שישה חודשים מיום שעניין עבר לוועדה, בין אם זה הצעת חוק או הצעה לסדר, והוועדה לא הניחה מסקנות או החזירה את החוק לקריאה במליאה, יו"ר הוועדה יודיע על זה בכתב ליו"ר הכנסת ועל הסיבות לכך, וכך ייעשה מידי פעם אם עברו שישה חודשים נוספים.

ארבל אסטרחן: גם ההוראה הזאת לא ממש מיושמת, וגם אותה מוצע שלא לכלול בתקנון החדש.

ארבל אסטרחן: הוראה נוספת בתקנון בסעיף 112 הנוכחי היא שח"כ שיזם הצעת חוק פרטית או הצעה לסדר, ועברו שישה חודשים מהיום שהם עברו לוועדה, הוא יכול אם הוועדה לא סיימה את הדיון לפנות לוועדת הכנסת ולבקש את התערבותה, והיא יכולה לקצוב לוועדה זמן נוסף, וגם להעביר את המשך הדיון לוועדה אחרת תוך קציבת זמן.

נאזם בדר: לא סיימה, או שלא העלתה לסדר-היום?

ארבל אסטרחן: סיימה.

זאב אלקין: אגב, זה כולל גם הצעות חוק שעברו נניח קריאה שנייה ומחכים לשנייה ושלישית?

ארבל אסטרחן: כן.

ארבל אסטרחן: אמרתי מה קיים.

ארבל אסטרחן: סעיף 17 - הכותרת היום היא הודעה על עבודת הוועדה כי שם יש איזשהו דגש על זה שוועדה שעניין מתעכב בה צריכה להודיע.

ארבל אסטרחן: עכשיו מוצע שהוא ייקרא: עיכוב בעבודת ועדה, והוא ייקרא כך: עברו שישה חודשים מהיום שהצעת חוק או עניין אחר הועברו לדיון בוועדה על ידי הכנסת או על ידי נשיאות הכנסת, והנושא לא נכלל בסדר יומה של הוועדה בתקופה האמורה, רשאי היוזם לפנות לוועדת הכנסת ולבקש את התערבותה; ואולי פה גם נגיד שאם זה הצעת חוק ממשלתית, יכולה גם הממשלה באמצעות פנייה בכתב של מזכיר הממשלה, כמו שלאחרונה תיקנו בסעיפים בפרק החקיקה.

ארבל אסטרחן: זאת אומרת, שישה חודשים והנושא לא נכלל בסדר-היום.

ארבל אסטרחן: ועדת הכנסת יכולה לקצוב זמן נוסף ל- - -

זאב אלקין: לא עצם ההצבעה.

יריב לוין: לא, רק דיון.

יריב לוין: הצבעה אנחנו לא מחייבים אף פעם.

ארבל אסטרחן: סדר-היום.

ארבל אסטרחן: ועדת הכנסת יכולה לקצוב זמן נוסף לוועדה כדי שהיא תביא את דיוניה לסיום ולהצבעה במשך פרק זמן זה.

ארבל אסטרחן: זאת אומרת, נוכל להגיד לה: אנחנו מבקשים שתוך חודש תסיימי את הדיון, ורשאית היא להעביר את הדיון לוועדה אחרת, לרבות תוך קציבת זמן כאמור.

ישראל אייכלר: יריב, כן כתוב להצבעה, זה דיוניה לסיום ולהצבעה.

ארבל אסטרחן: לא.

ארבל אסטרחן: הוא יכול לפנות אחרי חצי שנה אם זה לא נכלל בסדר-היום.

יריב לוין: להצבעה - אנחנו לא יכולים לחייב אותו להצביע.

ארבל אסטרחן: לא יכולים לחייב את הוועדה לסיים?

יריב לוין: לא, לא.

זאב אלקין: מה הניסוח היום?

ארבל אסטרחן: היום: כדי שתביא את דיוניה לסיום ולהצבעה.

ארבל אסטרחן: יש היום סמכות לוועדת הכנסת להגיד לוועדה: אנחנו נותנים לך עוד חודש - - -

זאב אלקין: אבל היא לא יכולה לכפות את זה.

ארבל אסטרחן: מה זה "לכפות"?

ארבל אסטרחן: כתוב שוועדת הכנסת רשאית לקצוב זמן לאותה ועדה כדי שזו תביא את דיוניה לסיום ולהצבעה.

יריב לוין: לסיום, אבל היא לא מחייבת אותה ל- - -.

יריב לוין: כן, אוקיי.

ארבל אסטרחן: היא כן.

זאב אלקין: היום כן.

ארבל אסטרחן: כן, לסיום והצבעה.

ארבל אסטרחן: וכתוב: ורשאית היא להעביר את המשך הדיון לוועדה אחרת תוך קציבת זמן.

ארבל אסטרחן: אם היא מעבירה לוועדה אחרת היא חייבת לקצוב זמן.

ארבל אסטרחן: פה כתוב: לרבות תוך קציבת זמן.

ארבל אסטרחן: היום אם היא מעבירה לוועדה אחרת היא לא חייבת לקצוב לה זמן.

יריב לוין: לא.

יריב לוין: אני הייתי כותב: ורשאית לקצוב זמן נוסף לוועדה להמשך הדיון, ולא לקבוע אם זה - - -

זאב אלקין: אתה משנה את מה שיש היום.

זאב אלקין: גם כך זה הרי נשק גרעיני שלא מפעילים אותו כמעט אף פעם, אם בכלל.

זאב אלקין: אבל אם אתה מוריד את זה לגמרי כאופציה תיאורטית אז אתה לא משאיר שום כלי בידי הכנסת להתמודד.

יריב לוין: לא, אבל אתם מבינים שהתוצאה הסופית היא שאתה מחייב את כל הוועדות לגמור בשישה חודשים כל דבר.

זאב אלקין: לא.

יריב לוין: אלא אם לא דנו.

יריב לוין: אני אגיד לכם מה הבעיה.

יריב לוין: הרי נוצר מצב אבסורדי שאם הוא דן והוא לא הצביע, אין בעיה.

יריב לוין: ואם הוא לא דן אז אומרים לו: אנחנו עכשיו גם נגיד לך מתי להצביע?

יריב לוין: מה זה קשור?

זאב אלקין: לא.

זאב אלקין: אם הוא לא הצביע אפשר לפנות לוועדת הכנסת.

יריב לוין: לא, אי-אפשר.

זאב אלקין: לא, בסעיף של היום.

יריב לוין: מה פתאום?

ארבל אסטרחן: לא.

ארבל אסטרחן: אם עברו שישה חודשים יו"ר הוועדה צריך להגיד, ואז כתוב:

ארבל אסטרחן: חבר כנסת שיזם הצעת חוק פרטית ועברו שישה חודשים מהיום שאלה הועברו לוועדה, רשאי - - -

זאב אלקין: וועדה לא החזירה את זה למליאה, נכון?

ארבל אסטרחן: רשאי אם הוועדה לא פעלה כאמור ב-(ב).

ארבל אסטרחן: (ב) אומר לא החזירה למליאה.

זאב אלקין: נכון.

זאב אלקין: אז כן, היום יש אופציה לפנות דווקא לנושא של הצבעה, לא רק על נושא של דיון.

זאב אלקין: ואתה צודק שלא צריך לשנות גם את זה.

זאב אלקין: צריך להיות פה היגיון.

זאב אלקין: אי-אפשר לתת - - -

ארבל אסטרחן: למרות שהיום לא כתוב שוועדה חייבת לסיים תוך חצי שנה.

ארבל אסטרחן: כתוב שאם היא לא עשתה את זה, יו"ר הוועדה יודיע, ואז - - -

זאב אלקין: לא, גם פה לא כתוב שהיא חייבת לסיים.

זאב אלקין: פה כתוב שיש זכות של היוזם אם עברו שישה חודשים וזה לא הסתיים - - -

יריב לוין: שם יש זכות של הממשלה?

יריב לוין: בנוסח הקיים?

ארבל אסטרחן: כתוב: חבר כנסת שיזם הצעת חוק פרטית.

ארבל אסטרחן: .. - לא.

יריב לוין: לא, ולא במקרה.

יריב לוין: זה לא במקרה, כי אם אנחנו ניתן לממשלה אפשרות לחייב לקיים הצבעות בוועדות – לא בא בחשבון.

זאב אלקין: לא.

זאב אלקין: שוב, זה דרך ועדת הכנסת.

יריב לוין: לא משנה.

ארבל אסטרחן: פה צריך לומר שיו"ר הכנסת הציע אפילו להרחיב.

ארבל אסטרחן: הוא אמר שהוא חושב שיש לתת לוועדת הכנסת איזושהי סמכות גם כאשר יו"ר ועדה מעכב סיום דיון גם אם לא עברה חצי שנה.

ארבל אסטרחן: עבר אליו איזה חוק קטן, והוא - - -

זאב אלקין: לא.

זאב אלקין: חצי שנה זה פרק זמן - - -.

זאב אלקין: במיוחד כשהפגרה נספרת בפנים אז זה פרק זמן - - -.

ארבל אסטרחן: צריך לזכור שברגע שהוועדה החלה לדון אי-אפשר לעשות העברה מוועדה לוועדה לפי פרק החקיקה.

ארבל אסטרחן: זאת אומרת, אם יו"ר ועדה התחיל לדון והוא לא מביא להצבעה חודשים, לא תהיה סמכות לוועדת הכנסת לפני שעברה חצי שנה, אבל אין גם סמכות להעביר - - -

זאב אלקין: אגב, שהיום יש.

זאב אלקין: היום יש סמכות להעביר.

ארבל אסטרחן: לא, תיקנו את - - -

זאב אלקין: לא.

זאב אלקין: בנוסח הישן היתה סמכות, פשוט היתה מסורת לא לעשות.

ארבל אסטרחן: הנושא של העברה מוועדה לוועדה לא היה מעוגן בתקנון.

ארבל אסטרחן: ברגע שהוא הוכנס לתקנון, נקבע שזה רק כל עוד הוועדה לא החלה לדון, אלא אם יו"ר הוועדה מסכים.

נאזם בדר: בפועל מה שמומש במקרה אחד - בטח יריב זוכר אותו - בקדנציה הזאת, כאשר לא הוצב על סדר-היום.

נאזם בדר: לא שהסתיים דיון בנושא של הצעת חוק, אלא זה לא הוצב על סדר-היום.

ירדנה מלר-הורוביץ: אז לא התחיל הדיון.

ארבל אסטרחן: נכון, אז לא התחיל הדיון.

ירדנה מלר-הורוביץ: ואז הוא יכול לבקש העברה לוועדה.

ירדנה מלר-הורוביץ: אבל אם הוא התחיל את הדיון והשהה את זה חצי שנה, אז הוא לא יוכל לבקש העברה לוועדה.

זאב אלקין: לא, הוא יוכל.

זאב אלקין: אחרי חצי שנה הוא יוכל.

ירדנה מלר-הורוביץ: עד חצי שנה הוא לא יוכל לבקש להעביר לוועדה אחרת.

זאב אלקין: יריב, מבחינת הניסוח אפשר להבהיר וכו'.

זאב אלקין: אבל מבחינת התוכן, לפחות מבחינת חקיקה פרטית, לא נשנה סטאטוס-קוו שיש היום.

יריב לוין: לא.

יריב לוין: מבחינת חקיקה פרטית אין לי בעיה, אבל לא הממשלה.

זאב אלקין: לא לכאן ולא לכאן.

יריב לוין: אין לי בעיה, אבל לא הממשלה.

ארבל אסטרחן: אוקיי, וגם פרטית זה רק היוזם.

יריב לוין: כן.

זאב אלקין: ברור, זה מאוד חשוב.

ארבל אסטרחן: אז לממשלה לא לתת סמכות אף פעם, בשום מקרה?

יריב לוין: לא, מה פתאום?

יריב לוין: אחרת היא תשתלט על הכנסת באותה שנייה.

יריב לוין: זו הרי אותה בעיה שיש לנו כל הזמן.

זאב אלקין: למה?

זאב אלקין: אם היא לא מצליחה את זה בוועדה, למה אתה חושב שהיא תצליח בוועדת הכנסת?

זאב אלקין: היא הרי צריכה החלטה של ועדת הכנסת.

יריב לוין: לא יודע.

יריב לוין: אבל אם אני יכול לתת פה - - -.

יריב לוין: אני אגיד לך את האמת, זה לא - - -

זאב אלקין: לא, צריכה להיות לממשלה איזושהי - - -

יריב לוין: לממשלה היום אין, אני לא אתן לה מה שאין לה.

יריב לוין: לא אתן לה, אין שום סיבה.

יריב לוין: אל תעשו את זה, כי אני אומר לכם עוד הפעם שאנחנו אחר כך נמצא את עצמנו במצבים שיפעילו עלינו פה מכבשים שאי-אפשר יהיה להתמודד איתם.

ארבל אסטרחן: מה זה "מכבשים"?

ארבל אסטרחן: חצי שנה עבר חוק ממשלתי - - -

יריב לוין: מה לעשות?

יריב לוין: זה חלק מהכוח של יושב-ראש ועדה להגיד לו: כן, אתם לא עושים א', ב', ג' שהתחייבתם לעשות, ועד שלא תעשו זה לא יזוז.

יריב לוין: זה חלק מהשיח פה, אחרת אנחנו נשארים בלי שום כלים.

משה גפני: אדוני היושב-ראש, אני מבין שעברת כבר על הרביזיות?

יריב לוין: לא, לא.

יריב לוין: אנחנו אמרנו שאנחנו נחזור אליהן ברגע שתבוא.

יריב לוין: נסיים את הסעיף הזה, ונדלג חזרה אחורה לרביזיה.

יריב לוין: ארבל, אם כך, אני מציע לסכם שאנחנו משאירים את זה במתכונת הקיימת שהיא כנראה בסך-הכול טובה.

יריב לוין: אפשר לשפר את הניסוח שלה.

ארבל אסטרחן: אני רוצה לוודא שהצעות חוק ממשלתיות אנחנו מוציאים מפה בכלל.

יריב לוין: כן.

ארבל אסטרחן: ולגבי הצעות חוק פרטיות, היוזם יכול לפנות אחרי חצי שנה.

ארבל אסטרחן: את השלושה חודשים מורידים שחבר ועדה יכול לפנות לוועדת הכנסת.

ארבל אסטרחן: היוזם יכול לפנות אחרי חצי שנה לוועדת הכנסת אם הדיון לא הסתיים, נכון?

ארבל אסטרחן: לא אם זה לא על סדר-היום.

זאב אלקין: כן, כמו שזה מנוסח היום.

ארבל אסטרחן: היום זה מנוסח קצת בצורה לא ברורה.

ארבל אסטרחן: אם הדיון לא הסתיים.

ארבל אסטרחן: אגב, יכול להיות שדיון לא מסתיים אחרי חצי שנה לא כי מעכבים, אלא כי זה חוק גדול ולא דנו בו.

ירדנה מלר-הורוביץ: תראי את ההערה של דורית ואג.

ירדנה מלר-הורוביץ: היא באמת כותבת.

ירדנה מלר-הורוביץ: דורית ואג מעירה: לעיתים העיכוב בוועדה נעשה בהסכמת המציע.

יריב לוין: אני חושב שההערה של דורית היא נכונה.

זאב אלקין: לא.

זאב אלקין: השאלה לא רלוונטית כי כדי לפנות לוועדת הכנסת צריך את היוזם.

זאב אלקין: אם הוא הסכים לחכות אז הוא גם לא יפנה.

אורית נוקד: איזה יוזם?

אורית נוקד: האם היוזם הראשון?

ארבל אסטרחן: אחד היוזמים.

ארבל אסטרחן: לא היתה פה הסכמה, אם אתם זוכרים.

יריב לוין: זה מה שאני רציתי לעגן ולא רציתם.

ארבל אסטרחן: סהר התנגד לקבוע שאם יש מחלוקת בין היוזמים, הראשון - - -.

ארבל אסטרחן: ולכן, כשכתוב יוזם זה אחד היוזמים.

ארבל אסטרחן: כל אחד מהם יכול.

יריב לוין: אני מאוד בעד לחזור לגרסה הוודאית שבה ליוזם הראשון יש את הבעלות.

זאב אלקין: גם אני בעד, כי אחרת היוזם הראשון הוא זה שמעכב, ואז בא היוזם השני ומנסה למשוך את זה.

יריב לוין: אני אומר עוד הפעם, אם אתם תעשו שיקול שני ותסכימו - - -

קריאה: יש לזה חוץ משמעויות, חוץ מהמקרה הזה.

יריב לוין: אני מסכים.

יריב לוין: לכן, אני אומר, אם תעשו שיקול שני - - -.

יריב לוין: אני חושב שלאורך כל הקו זאת היתה קביעה נכונה.

יריב לוין: אבל, - - -

זאב אלקין: אבל במקרה הזה זה מאוד בולט.

זאב אלקין: לכן, אולי לפחות פה תסכימו שזה יהיה היוזם - - -

יריב לוין: לא.

יריב לוין: אי-אפשר, זאב.

יריב לוין: כי אחרת אתה תגיע למצב שעל כל נושא ספציפי יש משהו.

יריב לוין: עזוב, אי-אפשר.

יריב לוין: יותר טוב שיהיה פשוט וקל גם במחיר של - - -.

יריב לוין: הבעיה הזאת קיימת לא רק פה, היא קיימת בכל מקום.

יריב לוין: כי אם היוזם השני מחליט להעלות את החוק לוועדת שרים, או כל מיני.

יריב לוין: יש פה המון - - -.

יריב לוין: אני אומר עוד פעם, אני חושב ששווה שתעשו איזושהי חשיבה שנייה לעניין הזה.

יריב לוין: בעיניי, עדיפה הגרסה הוודאית.

יריב לוין: אגב, הגענו ממש עד שם עם ודאות מוחלטת, ופה נעצרנו.

יריב לוין: אבל כל עוד לא תודיעו אחרת - - -.

יריב לוין: אם יש הסכמה לזה פשוט תגידו, ואז נעשה שינוי רוחבי של כל העניין מהיסוד.

נאזם בדר: יריב, בעניין של אם לא הסתיים – אני חושב שזה מכניס את הוועדה שדנה בחוק למיטת סדום.

נאזם בדר: זה קשה.

נאזם בדר: אם לא מועלה על סדר-היום – זאת הסבירות.

נאזם בדר: מאיפה זה בא?

נאזם בדר: זה בא מהמקום שיושב-ראש ועדה מעכב, לכן הוגדר קודם שלא הוצב על סדר-היום.

יריב לוין: מה המצב הקיים היום?

יריב לוין: היום אם זה לא הוצב על סדר-היום או אם זה לא הסתיים?

ארבל אסטרחן: אני חייבת לומר שהיום זה מנוסח בצורה לא כל כך ברורה.

ארבל אסטרחן: אבל היום כתוב: עברו שישה חודשים מהיום שזה עבר לוועדה, והיא לא פעלה כאמור ב-(ב).

ארבל אסטרחן: סעיף קטן (ב) בסעיף 112 אומר שהוועדה לא הניחה את מסקנותיה על שולחן הכנסת, או לא החזירה את הצעת החוק - - -

ירדנה מלר-הורוביץ: לא הסתיים הדיון.

יריב לוין: אם כך, לא נשנה את זה למרות ש - - -

אורית נוקד: יש לי עוד שאלה.

אורית נוקד: לגבי הזמן הקצוב – ייתנו לראש הוועדה שכבר עיכב במשך חצי שנה.

אורית נוקד: רשום פה שוועדת הכנסת רשאית להעביר את הדיון לוועדה אחרת.

אורית נוקד: האם זה בהצבעה של כלל חברי ה- - -?

יריב לוין: ודאי.

אורית נוקד: זה בעייתי, כי אם זה עניין קואליציוני אז גם כך בוועדה - - -

זאב אלקין: אבל ככה זה תמיד.

ארבל אסטרחן: ועדת הכנסת מקבלת הרבה החלטות.

יריב לוין: זה המצב.

אורית נוקד: לא עשינו בזה שום דבר, אז הצעת החוק תשכב.

יריב לוין: למה?

יריב לוין: היא לא בהכרח תשכב.

אורית נוקד: כן, בוודאי כי זה עניין קואליציוני.

אורית נוקד: בכל מקרה זה יתעכב.

משה גפני: אבל אם יש רוב בוועדת הכנסת שלא להעביר או כן להעביר אז יש גם רוב להפיל את הצעת החוק.

יריב לוין: במליאה או בוועדה.

משה גפני: או בוועדה.

משה גפני: חוץ מזה, את בטוחה שלא תהיו בשלטון בקדנציה הבאה?

משה גפני: אני הייתי פה וראיתי כאלה שנמצאים באופוזיציה, ומייד אחרי זה הם בקואליציה והם בשלטון.

משה גפני: ראיתי ההיפך.

יריב לוין: משה, העסק פה מתנהל בראייה אופוזיציונית כי הם באופוזיציה והם כנראה לא מאמינים שהם יהיו בשלטון, ואנחנו בשלטון ולא יודעים להיות בשלטון.

יריב לוין: התוצאה היא שכולנו עובדים בחשיבה אופוזיציונית.

משה גפני: לא, למה?

משה גפני: אתם אנשים מאמינים, נכון?

זאב אלקין: בקיצור, אתה הגורם הכי בטוח פה.

משה גפני: אני בכלל לא בטוח אם אני בקואליציה או באופוזיציה.

משה גפני: אני לא יודע באיזה יום אני בקואליציה, ובאיזה יום - - -

יריב לוין: לא, לא.

יריב לוין: אתה יודע בוודאות שני דברים.

יריב לוין: איפה אתה, ואיפה הרבה יותר כיף לך להיות.

משה גפני: זה דיון ארוך מאוד.

משה גפני: האם אנחנו יכולים לחזור עכשיו לרביזיות?

יריב לוין: כן, רגע בואו נסכם את הנקודה הזאת.

ארבל אסטרחן: אז אנחנו אומרים רק הצעת חוק פרטית או הצעה לסדר, נכון?

ארבל אסטרחן: זה אותו דין להצעה לסדר.

ארבל אסטרחן: היוזם יכול לפנות לוועדת הכנסת אם חצי שנה, כולל הפגרה – זאת אומרת, זה שישה חודשים בדיוק – לא הסתיים הדיון בוועדה, ואז ועדת כנסת יכולה לקצוב זמן נוסף לאותה ועדה כדי שתביא את דיוניה - - -.

ארבל אסטרחן: אתה לא רוצה פה להצבעה, או שכן?

יריב לוין: כן, אותו דבר.

ארבל אסטרחן: שתביא את דיוניה לסיום ולהצבעה.

יריב לוין: בחוק פרטי, כן.

ארבל אסטרחן: רק פרטי.

ארבל אסטרחן: והיא יכולה להעביר לוועדה אחרת, לרבות תוך קציבת זמן.

ארבל אסטרחן: זאת אומרת, היא יכולה לקצוב ולא.

ארבל אסטרחן: ימי הפגרה באים.

ארבל אסטרחן: אנחנו נגיד רק את (ב), זה משהו טכני.

ארבל אסטרחן: הצעת יו"ר הכנסת לא התקבלה.

ארבל אסטרחן: אמרנו חצי שנה מיום שזה עבר לוועדה.

ארבל אסטרחן: מבחינת המועדים, אם ועדת הכנסת היא זו שקבעה את הוועדה - - -

יריב לוין: למה היא לא התקבלה?

יריב לוין: זה גם לגבי נושא שהועבר, אם מדובר בהצעה, לפי מה שאני רואה פה.

ארבל אסטרחן: לא, יו"ר הכנסת רצה לתת סמכות ליו"ר ועדה שמעכב גם אם לא עברה חצי שנה.

ארבל אסטרחן: הוא אומר: אני עכשיו לא שם את זה על סדר-היום.

יריב לוין: אני חושב שזה מוגזם, מוגזם, מוגזם.

וילמה מאור: מדובר רק בהצעות חוק או גם ב- - -?

יריב לוין: לא, גם בהצעות לסדר.

ארבל אסטרחן: הצעות חוק, הצעות לסדר.

ארבל אסטרחן: גם דיונים מהירים.

תמר כנפו: גם דיונים מהירים.

תמר כנפו: הם מתחילים והם לא נגמרים.

ירדנה מלר-הורוביץ: יש ועדות שלא דנות בהגדרה בהצעות לסדר.

ארבל אסטרחן: זה גם.

ארבל אסטרחן: הצעות חוק, הצעות לסדר, דיון מהיר.

וילמה מאור: אנחנו לא דנים בכלל בהצעות לסדר.

וילמה מאור: אין לנו זמן.

וילמה מאור: זה לא מתוך כוונות רעות, אלא מתוך הזמן שאין.

ארבל אסטרחן: (ב) הוא רק סעיף טכני שמבה

ארבל אסטרחן: יר שאם הצעת חוק או הצעה לסדר עברה לוועדת הכנסת לקביעת הוועדה אז היום שבו ועדת הכנסת מוסרת על הודעתה לכנסת או אם היא מקימה ועדה משותפת חדשה, היום שהיא מודיעה על הקמת הוועדה זה היום שממנו מתחילים לספור את השישה חודשים.

יריב לוין: אוקיי.

יריב לוין: רביזיות.

ארבל אסטרחן: כן.

ארבל אסטרחן: בדיון הקודם דובר על נוסח, ובפניכם מונח כבר הנוסח, כולל השינויים מהישיבה הקודמת, סעיף 16 – דיון מחדש.

ארבל אסטרחן: אולי צריך לשמוע מה הן ההערות.

משה גפני: אני קראתי את הנוסח הזה.

משה גפני: קודם כל, יש לי הערה לגבי התייעצות סיעתית, ובלבד שהדחייה תעלה על חמש דקות.

משה גפני: אני לא חושב שזה דבר נכון.

משה גפני: זאת אומרת, לקבוע זמן בתקנון, מכיוון שהמשמעות של העניין זה שקובעים חמש דקות.

משה גפני: זה המשמעות של העניין, אף על-פי שהאמירה בהצעה הזאת זה שהיא תעלה על חמש דקות.

משה גפני: אבל זה ברור שראשי הוועדות יבקשו חמש דקות.

משה גפני: אני לא חושב שזה נכון.

יריב לוין: למה לא?

משה גפני: מכיוון שזה לא נכון.

משה גפני: יש לפעמים באמת שצריך התייעצות - - -

יריב לוין: אז ייתנו יותר.

יריב לוין: תמיד ייתנו יותר.

משה גפני: - - -חמש דקות זה יהיה חמש דקות.

זאב אלקין: לא, לא נכון.

זאב אלקין: ראשית, היום לפעמים נותנים דקה.

זאב אלקין: שנית, היום יו"ר ועדה לא מחויב - - -

יריב לוין: אני מציע לכתוב שלא תפחת, לא תעלה על חמש דקות.

יריב לוין: צריך לכתוב שהדחייה לא תפחת מחמש דקות.

משה גפני: בסדר.

משה גפני: לגבי הנושא של הרביזיות – מה שמנוסח פה זה בסדר.

משה גפני: יש ועדה שהיא דנה בהצעת חוק.

משה גפני: בא מישהו מהמנויים בתקנון והוא מבקש רביזיה.

משה גפני: קובעים רביזיה בעוד חצי שעה, לפחות חצי שעה, ובזה נגמר העניין.

משה גפני: בוועדת הכספים האופרה היא שונה לחלוטין.

משה גפני: אני דווקא טוב כי בקדנציה הבאה אני כנראה באופוזיציה, ואז אני אוכל ל - - - תראו מה שיקרה בוועדת כספים.

משה גפני: לוועדת כספים יש כמה מטלות שהיא מבצעת כמעט כל יום ובמקרים רבים.

משה גפני: היא מאשרת תקציב מדינה שזה אומנם לא כל יום, זה פעם בשנתיים או פעם בשנה.

משה גפני: היא מאשרת העברות תקציבית, ופעמים ביום אחד יכולות להיות 100 העברות, אולי אפילו יותר.

משה גפני: אם יש חוק הסדרים היא מאשרת סדרה ענקית של הצבעות על חקיקה.

משה גפני: נדבר על תקציב המדינה.

משה גפני: אם אני אופוזיציה, אני פשוט עובר סעיף סעיף בתקציב המדינה ומבקש הצבעה, כמו שג'ומס בשעתו ביקש, ועל כל סעיף אני עושה רביזיה, על כל סעיף.

משה גפני: הלכתי למקרה שקורה אחת לשנה במקרים של תקציב חד-שנתי.

משה גפני: אבל אני מדבר על הימים הרגילים, העברות.

משה גפני: מגיע מישהו שנמאס לו מהממשלה.

משה גפני: היא הורידה מאחזים, למשל.

משה גפני: מגיע מישהו עצבני לוועדת הכספים, והוא אומר: אני עכשיו אטפל בהם, אני אראה למשרד הביטחון.

משה גפני: הוא אומר ליושב-ראש הוועדה: אני רוצה הצבעה על כל העברה.

משה גפני: יש 150 העברות ביום אחד.

משה גפני: זאת אומרת, זה יכול להיות בימים כאלה.

משה גפני: הוא אומר: מצביעים על זה.

משה גפני: הוא מתחיל לעשות פיליבסטר, והוא מדבר, מצביע נגד.

משה גפני: ההעברה עוברת, והוא אומר שהוא מבקש רביזיה.

משה גפני: ככה הוא עובר 150 העברות.

משה גפני: אתם מבינים שפה בקשות הרביזיה הן לא חלק מהעניין של מה שמתכוון המחוקק במקרה הזה שהוא אומר: בסדר, רביזיה.

משה גפני: לא יכול להיות שהיושב-ראש ילך ויחטוף הצבעה.

משה גפני: יבוא ויגיד: אתה יודע מה?

משה גפני: אני עצמי מגיש את הרביזיה כדי שלא יגיש רביזיה.

משה גפני: נותנים לו חצי שעה מכיוון שזה באמת בחוק רגיל.

משה גפני: אבל במקרים כאלה של ועדת הכספים אתם עלולים – זה לא יכול לקרות כל יום – אבל אתם עלולים בתקנון הזה לשבש פשוט את העבודה.

זאב אלקין: אבל זה כבר קורה היום, זה לא קשור לתקנון.

זאב אלקין: זה לא שינוי.

ארבל אסטרחן: כן, לא השתנה.

זאב אלקין: בעקבות הנחיה של היועץ המשפטי של הכנסת שהיתה לפני כך וכך חודשים זה המצב, לא?

משה גפני: אבל זו ההזדמנות שלי לדבר על ההנחיה של היועץ המשפטי.

משה גפני: אני התווכחתי עם היועץ המשפטי.

זאב אלקין: לא, לא.

זאב אלקין: רק הסעיף הזה לא משנה את הסטאטוס היום.

משה גפני: אני התאמתי את עצמי להנחיות של היועץ המשפטי.

משה גפני: במהלך כל התקופה הזאת, מאז שהיועץ המשפטי הוציא את ההנחיות עד היום הזה לא קרה שבא מישהו עצבני בגלל שפינו את מגרון, לא קרה.

משה גפני: לא יודע למה, אבל לא קרה.

יריב לוין: אני אגיד לך מה לא קרה.

יריב לוין: אתה לא זימנת אותי לישיבות של ההעברות התקציביות.

יריב לוין: פעם הבאה אני מבקש לפרוטוקול להזמין אותי לישיבות.

זאב אלקין: אתה לא ממלא מקום במקרה שם?

זאב אלקין: נדמה לי שאתה מזומן.

זאב אלקין: תבדוק טוב את המייל.

יריב לוין: לא, לא.

יריב לוין: אני לא קיבלתי זימון כזה.

יריב לוין: אבל אני רשמתי בפניי.

יריב לוין: אנחנו נאמץ את ההצעה שלך, אנחנו נקבע שיש גם מנגנון של רביזיה על רביזיה.

יריב לוין: אני מבין שזה מה שאתה מציע לנו.

יריב לוין: לא, ברצינות.

יריב לוין: מה הפתרון?

יריב לוין: מה אתה רואה כפתרון לדבר?

זאב אלקין: ארבל, יש משהו אחד ממה שהוא מציע שאני חושב שאולי כדאי להחריג את זה באמת, וזה הנושא של התקציב, כי פה זה באמת נכון.

יריב לוין: הוא מדבר על העברות.

משה גפני: גם על העברות.

ארבל אסטרחן: דווקא חוק תקציב זה יותר פשוט כי אז אמרנו שכשזה חוק- - -

משה גפני: לא חוק תקציב, על התקציב.

ארבל אסטרחן: זה חוק.

משה גפני: אנחנו מאשרים שני דברים.

משה גפני: אנחנו מאשרים את חוק התקציב, ומאשרים את התקציב עצמו שזה גם חוק.

משה גפני: עכשיו אני בא, אני אופוזיציה ואני אומר: בבקשה.

ארבל אסטרחן: לא.

ארבל אסטרחן: אנחנו רוצים שאפשר יהיה בחוק הזה בעצם לראות אותו כמו כל חוק אחר שיש לו כמה סעיפים, ואפשר רביזיה אחת.

משה גפני: בואי נתחיל לדבר עכשיו, עכשיו מתחיל להיות נושא.

תמר כנפו: זה מה שהתקבל, זה מה שדובר בשבוע שעבר.

וילמה מאור: אבל כשמדובר בחוק ארוך, ומצביעים אותו סעיף סעיף - - -

ארבל אסטרחן: תראו מה קבענו בפעם הקודמת, זה סעיף קטן 16 (ו) אצלכם.

ארבל אסטרחן: פה דובר על כך שהוועדה תצביע על בקשה לדון מחדש בהחלטה שהתקבלה בנושא מסוים פעם אחת בלבד, ואחר כך כתוב: היה הנושא שעל סדר-היום הצעת חוק, וגם חוק התקציב נכלל בזה, והוועדה הצביעה על חלקיה בישיבות שונות, ניתן לבקש דיון מחדש פעם אחת בכל אחת אותן ישיבות.

ארבל אסטרחן: אם דנים על תקציב משרד החינוך בישיבה אחת ומשרד הבריאות בישיבה אחרת, אפשר רביזיה פעם אחת פה, ופעם אחת פה.

ארבל אסטרחן: אבל באותה ישיבה אם הנושא על סדר-היום הוא הצעת חוק מסוימת, גם אם מצביעים על כמה סעיפים - - -

זאב אלקין: לא, אבל מפה לא ברור.

זאב אלקין: אי-אפשר לבקש רביזיה על כל הצבעה?

ארבל אסטרחן: זאת היתה הכוונה, זה גם מה שאני מבינה מפה.

ארבל אסטרחן: אם צריך להבהיר את זה אז אני אבהיר את זה.

ארבל אסטרחן: אבל אני חושבת שזו היתה הכוונה כאן, וזה מה ש - - -

משה גפני: מה זאת אומרת?

משה גפני: יש דיון בתקציב - - -

זאב אלקין: זה הרי מחולק כל סעיף בנפרד.

משה גפני: יכול להיות דיון על משרד החינוך – 16 דיונים, יכול להיות דיון על המשרד להגנת הסביבה.

ארבל אסטרחן: לא, מתי יש הצבעות.

משה גפני: זאת אומרת, ההצבעה היא רק על הדיון.

ארבל אסטרחן: - - - הסעיף של סדר-היום גם אם יש כמה הצבעות.

ארבל אסטרחן: תגידו אם זה לא מדויק, או שזה בעייתי.

יריב לוין: זה המצב, אבל זה המצב הנכון.

משה גפני: יש לי שאלה אחרת.

משה גפני: אם חבר ועדה מבקש ממני להצביע על כל סעיף, האם אני חייב?

ארבל אסטרחן: לא רביזיה, סתם להצביע על כל סעיף?

ארבל אסטרחן: בוודאי.

ארבל אסטרחן: ולא בהצבעה אחת על הכול?

ארבל אסטרחן: בדרך כלל בחקיקה מקובל שמצביעים סעיף סעיף.

וילמה מאור: אצלנו בוועדה כל סעיף מוצבע בנפרד.

ארבל אסטרחן: חוק ההסדרים והתקציב – שם הכול נעשה אחרת.

ארבל אסטרחן: זה לא דוגמה לכלום.

ארבל אסטרחן: ככלל בחקיקה מצביעים סעיף סעיף.

זאב אלקין: אבל את אומרת שעל החוק במידה והוא נדון בישיבה אחת, יש זכות לרביזיה אחת.

ארבל אסטרחן: כך דיברנו בישיבה הקודמת.

ארבל אסטרחן: אני מנסה לחשוב האם זה נכון.

משה גפני: עו"ד ארבל, יש לי שאלה.

משה גפני: נאזם אומר לי והוא צודק.

משה גפני: יש לי היום סעיף על סדר-היום של העברות תקציביות.

משה גפני: יש 100 העברות, ואני מצביע על כל העברה בנפרד.

ארבל אסטרחן: אני הייתי אומרת שאלו סעיפים שונים.

משה גפני: זאת אומרת שיהיו 100 רביזיות?

ארבל אסטרחן: היום יש לך 100 רביזיות?

ארבל אסטרחן: הרי לא שינינו פה.

משה גפני: לא, אבל היום אין בעיה עם מגרון.

משה גפני: פשוט יריב לוין לא ידע את הפטנט הזה.

משה גפני: מגיע חבר כנסת חרוץ, רציני - - -

יריב לוין: יריב לוין לא ידע שאתה מעביר כסף בכלל למקומות האלה.

משה גפני: עוד מעט נגיע לתקציב הביטחון, חבל על הזמן.

משה גפני: יהיה בסדר.

משה גפני: הוא הולך להגיע.

משה גפני: את מבינה מה המשמעות של יושב-ראש ועדת כספים במקרה הזה.

ארבל אסטרחן: אני תוהה אם אין בוועדות אחרות גם - - -

משה גפני: אין דבר כזה, אין דבר כזה.

זאב אלקין: למה באמת מקבץ של העברות תקציביות שמגיע ביחד שונה מסעיפים של החוק?

ארבל אסטרחן: כי זה לא נושא אחד.

ארבל אסטרחן: אפשר להגיד שלעניין העברות - - -

זאב אלקין: לא.

זאב אלקין: על סדר-היום של הוועדה זה בטוח נושא אחד כי כותבים העברות תקציביות.

ארבל אסטרחן: הם היו יכולים גם לפרט.

זאב אלקין: גם בחוק זה סעיפים שונים, מה ההבדל?

ירדנה מלר-הורוביץ: אבל יכול להיות שבמסגרת בקשת העברות אתה תאשרX סעיפים, ובסעיף אחד אתה מתנגד לבקשה.

זאב אלקין: ירדנה, זה נכון גם על החוק.

יריב לוין: רבותי, אני לא מצליח להבין לאן התפזרנו.

יריב לוין: מה השורה התחתונה בסוף?

יריב לוין: איפה הוויכוח?

משה גפני: לי היתה בעיה.

משה גפני: אני עשיתי העברה.

משה גפני: זה היה דבר דחוף והייתי צריך לזמן את הוועדה שלא בשעות המקובלות.

משה גפני: היה חבר ועדה שהתרגז על העניין הזה וביקש רביזיה, והיה סיפור שלם.

משה גפני: צריך לזכור שההעברות – הנשמה תלויה בהן.

משה גפני: זאת אומרת, תפקוד הממשלה תלוי בדבר הזה.

ארבל אסטרחן: מה נפתח?

ארבל אסטרחן: אנחנו לא רוצים שאם חבר כנסת מערער על אחת מ-100 העברות, הכול ייפתח.

ארבל אסטרחן: אנחנו רוצים שהוא יוכל לבקש רביזיה רק על ההעברה הנקודתית.

משה גפני: נכון, נכון.

ארבל אסטרחן: אגב, גם בהצעת חוק אנחנו רוצים שיאפשרו לפתוח סעיף.

משה גפני: עם זה אין לי בעיה.

משה גפני: אם בא חבר כנסת בהיגיון - - -

זאב אלקין: אבל, מה הבעיה שלך במקרה של העברות?

זאב אלקין: ביקשו 100 רביזיות, ואתה סופר חצי שעה על כולן.

זאב אלקין: הרי ביקשו אותן בו זמנית.

משה גפני: אתה מבין את המשמעות של העניין?

זאב אלקין: אתה עושה עוד 100 הצבעות בעוד חצי שעה.

משה גפני: לא, אני אגיד לך את התהליך.

משה גפני: אם אני באופוזיציה ואתה בקואליציה ואתה יושב-ראש ועדת הכספים, אתה מביא 100 העברות, ואני מקיים דיון על כל העברה של רבע שעה.

משה גפני: אתה לא יכול לעצור אותי.

משה גפני: אתה יכול, אתה באמת לא תיתן לי יותר מעשר דקות.

משה גפני: אבל עשר דקות אני אצליח.

משה גפני: 100 העברות, עשר דקות, הצבעות, ואחר זה מתחילות רביזיות.

משה גפני: הרביזיות חייבות להיות חצי שעה אחרי ההצבעה של כל אחת.

משה גפני: זאת אומרת, כל עשר דקות נצטרך לעשות רביזיה.

משה גפני: אני לא יכול לעשות רביזיה בשעה אחת – לקבוע הצבעה על הרביזיה בשעה חמש.

משה גפני: אני אצטרך כל עשר דקות - - -

זאב אלקין: אם זה מה שאתה תעשה, מה שאני אעשה הוא שאני אקיים דיון כל ההעברות רצוף, כשאני אבין שבזה אתה משחק איתי, ואז נצביע בסדרה על כל ההעברות, וחצי שעה אחרי זה - - -

משה גפני: אבל אתה לא תדע.

יריב לוין: בטח שאני אדע.

יריב לוין: אני אראה מה שאתה עושה.

זאב אלקין: איך אני לא אדע?

זאב אלקין: תעשה לי את זה שלוש פעמים ואני אדע.

משה גפני: לא, אתה טועה בעניין הזה.

משה גפני: אתה יודע מה?

משה גפני: אני אפילו לא אצביע נגד.

משה גפני: אני עושה דיון על ההעברה ראשונה עשר דקות, מצביעים.

משה גפני: אני לא עושה כלום, אני לא אומר שום דבר.

משה גפני: נגמרת הישיבה על ה-100, אני עושה רביזיה על הכול.

זאב אלקין: אין בעיה.

זאב אלקין: אני קובע בעוד חצי שעה ישיבה נוספת, ומצביע.

משה גפני: במקרה הזה זה באמת הצבעה אחת.

משה גפני: אבל, אם אני עושה רביזיה על כל הצבעה?

זאב אלקין: אני אחכה להצבעה האחרונה, או שאני פשוט אצביע במכה.

זאב אלקין: אני אעשה דיון על כל העברה, ואז אגיד שאני מצביע.

יריב לוין: בקשת הרביזיה נועדה לזה שלא ייקחו חוק ויגישו עליו 25 רביזיות, במקום המילה הזאת אנחנו רוצים, ובמקום סעיף זה – לא.

יריב לוין: לכן, אני אומר שאין בעיה.

יריב לוין: אני אציע את דרך הביניים.

יריב לוין: דרך הביניים תהיה שבהנחה שהתבקשה רביזיה אחת, אפשר יהיה לבקש אותה באופן נקודתי על מרכיב מסוים, ולא על הכול.

יריב לוין: אני אמרתי - בהנחה שיש רק בקשת רביזיה אחת.

יריב לוין: אם יתבקשו יותר מרביזיה אחת, הרי סיכמנו כל הרביזיות ייראו אותן כמערכת אחת, ואז הם יתייחסו לכל המכלול.

ארבל אסטרחן: כן, אבל במחשבה שנייה זה בעייתי כי אז זה פותח את כל החוק.

ארבל אסטרחן: נניח ויש לך חוק עם עשרה סעיפים.

יריב לוין: נו, אבל מה לעשות?

ארבל אסטרחן: לא, אז אי-אפשר.

משה גפני: מה הכוונה שלכם בזה שצריך רביזיה חצי שעה מאוחר יותר?

משה גפני: עד היום זה לא היה.

משה גפני: מה אתם רוצים להרוויח?

ארבל אסטרחן: אנחנו מנסים לחזור לרציונאל של הרביזיה.

יריב לוין: לא.

יריב לוין: קודם כל, זה היה.

יריב לוין: יש כבר הנחיה כזאת.

ארבל אסטרחן: מה התכלית של הרביזיה?

ארבל אסטרחן: ועדה הצביעה.

ארבל אסטרחן: למה אנחנו מאפשרים לה להצביע מחדש על משהו שהיא כבר הכריע?

ארבל אסטרחן: אני חושבת שהרעיון הוא לאפשר לחברי הכנסת להתארגן, לבוא אם הם לא באו לישיבה הקודמת, לשנות את הרכב האנשים שיושבים בחדר.

ארבל אסטרחן: כי אם מייד עושים את אותה הצבעה התוצאה תהיה זהה.

זאב אלקין: אני גם מזכיר לכם מתי זה נוצר.

זאב אלקין: הסיפור הזה נוצר בעקבות הבלגאן בקדנציה הזאת בוועדה לביקורת המדינה כשהיה ערר בכלל על תוקף הזימון כי זה היה תוך כדי מליאה וכו' וכו'.

זאב אלקין: ואז התכנסו שם והיתה טענה אם בכלל אפשר לבקש רביזיה.

זאב אלקין: סביב כל הבלגאן הזה איל אז הוציא גם את ההנחיה של פרק הזמן.

זאב אלקין: נדמה לי שבנסיבות האלה זה נוצר.

משה גפני: ארבל, אני מתחבר למה שאת אומרת, זה בסדר גמור.

משה גפני: אני סיימתי את הישיבה על ההעברות התקציביות, יש חבר ועדה שביקש רביזיה על כל 100 ההעברות.

משה גפני: למה אני לא יכול כדי לאפשר את ההתארגנות הזאת שעליה את מדברת, לקבוע בעוד חצי שעה ישיבה של הצבעות על הרביזיה?

קריאה: אתה יכול.

ארבל אסטרחן: לא מראש, לא מראש.

משה גפני: היתה הצבעה על הרביזיה הראשונה בשעה תשע, ועל הרביזיה האחרונה היתה הצבעה בשעה אחת-עשרה.

משה גפני: הרביזיה הראשונה היתה באחת-עשרה.

משה גפני: למה אני לא יכול לקבוע - - -?

משה גפני: אה, רגע.

משה גפני: אני יכול בעצם.

זאב אלקין: כן, באחת-עשרה וחצי אתה קובע על הכול.

יריב לוין: זה לא הבעיה.

יריב לוין: השאלה היא לא זאת, השאלה היא אחרת.

יריב לוין: על מה מבקשים רביזיה?

יריב לוין: לכמה חתיכות אנחנו מאפשרים לפרק את העסק הזה, אם בכלל?

ארבל אסטרחן: כשצריך לזכור שרביזיה - משמעותה פתיחת נושא שהוא סגור.

ארבל אסטרחן: חבר כנסת רוצה רביזיה על פסקה מסוימת שאולי יש אפילו הסכמה עליה, אבל לא רוצים לפתוח מחדש את הכול.

יריב לוין: הבעיה היא כזאת – אם יש חוק של 300 סעיפים.

יריב לוין: אז אם נאפשר רביזיה על סעיף בנפרד נגיע ל-300.

יריב לוין: אין בזה שום היגיון, ולא לשם אנחנו הולכים.

יריב לוין: מצד שני, יש גם היגיון לאפשר מצב שבו אם באים אומרים: אנחנו מבקשים רביזיה נקודתית על מרכיב מסוים ולא על הכול, נאפשר אותו.

יריב לוין: איך מחברים אותם?

יריב לוין: אני לא רואה דרך.

יריב לוין: לכן, הדרך היחידה, בעיניי, היתה לבוא ולהגיד שהכלל הוא שמצביעים.

יריב לוין: ברגע שמישהו הגיש רביזיה הוא יכול לבוא ולהגיד: ביקשתי את הרביזיה כי יש לי התנגדות למרכיב מסוים, אבל ההצבעה תהיה, או שפותחים את הדיון as is על כל העניין או שלא פותחים אותו.

יריב לוין: כמובן על כל סעיף שהוצבע.

יריב לוין: הרי זה על כל סעיף שהוצבע.

ארבל אסטרחן: הוועדה הצביעה על חוק בן עשרה סעיפים.

יריב לוין: כן, שהוצבע באותה ישיבה.

ארבל אסטרחן: הסתיימה הישיבה ופתאום יש הסכמות לשנות את סעיף 2.

ארבל אסטרחן: חבר הכנסת אומר: רביזיה על סעיף 2.

ארבל אסטרחן: האם חבר כנסת אחר יכול להגיד: אני רוצה רביזיה על סעיף 3?

יריב לוין: יכול, אבל אז לפי דעתי נראה את הרביזיות כחלות על כל החוק כולו כי אחרת נקבל עשר רביזיות, אם לא יותר.

זאב אלקין: אבל לכל אחד יש בעיה משלו.

זאב אלקין: איך אתה יכול לחייב אותו לעשות רביזיה על כל החוק?

ארבל אסטרחן: זה בעיה לפתוח את הכול.

יריב לוין: כן, אבל אז אתם מבינים לאן נגיע?

משה גפני: אני לא חושב שאפשר לעשות רביזיה על סעיף 2.

משה גפני: גם אין חובה להצביע על כל סעיף בנפרד.

יריב לוין: כן, ודאי.

יריב לוין: אחרת אנחנו נגיע לתוצאה בלתי סבירה.

משה גפני: ברגע שהגיעו להסכמה שרוצים לשנות את סעיף 2, צריך לעשות רביזיה על החוק.

יריב לוין: על הכול, אני מסכים.

משה גפני: זה גם לא נכון משפטית.

יריב לוין: אין דרך אחרת.

זאב אלקין: לא, אבל אם זה ככה צריך להפסיק להצביע לפי סעיפים, כי אי-אפשר.

זאב אלקין: על כל מה שהוצבע אפשר לעשות רביזיה.

זאב אלקין: אז או שצריך להפסיק את הנוהג הזה להצביע - - -

יריב לוין: לא, אבל הנוהג שאתה מצביע על-פי סעיפים נותן לך דבר אחד – שאם לא סיימת את החוק באותה ישיבה, מה שהוצבע כבר יהיה מאחוריך.

יריב לוין: אתה מתקדם לשלב הבא בישיבה הבאה.

יריב לוין: זה מאפשר להגיש רביזיה על המרכיב שכבר נעשה.

יריב לוין: אני חושב שזה יותר - - -

משה גפני: אם החוק עדיין על סדר-היום והצבעת על סעיפים קודמים, לפי דעתי אתה יכול בלי רביזיה לשנות.

יריב לוין: אני לא בטוח שאתה יכול.

משה גפני: לא משנה.

משה גפני: אם מצביעים על מספר סעיפים אבל לא סיימו את החוק, לא היתה הצבעה על כל החוק, להערכתי אפשר לפתוח גם את הסעיפים שהוצבעו.

יריב לוין: אתה יודע מה יקרה, שברגע שרוצים לעשות שינוי קטן, תהיה אפשרות בינתיים להציף רביזיות ולתקוע את התהליך.

ירדנה מלר-הורוביץ: חבר הכנסת גפני, אם אנחנו הולכים כמו שדיברנו על ההסתייגויות בוועדת הפירושים, מצביעים על הכול.

ירדנה מלר-הורוביץ: היה ומתקבל מתחילים להצביע רביזיה.

ירדנה מלר-הורוביץ: זאת אומרת, על סעיף סעיף.

יריב לוין: כן, אבל אתם מבינים מה יקרה אז.

יריב לוין: אם אני אופוזיציה, בדקה שהקואליציה נמלכה בדעתה ורצתה לתקן סעיף, אני מגיש 500 רביזיות על הכול, ואז אני חוזר חזרה.

יריב לוין: איך שלא נסובב את זה יהיה תמיד - - -.

יריב לוין: לכן, אני קרוב לתפיסה שלך שאו אישרו את החוק או לא אישרו את החוק.

יריב לוין: אין חצי חוק.

משה גפני: נכון.

משה גפני: אני אומר שכאשר מצביעים על חוק, אפשר להגיש רביזיה על החוק.

משה גפני: האופוזיציה יכולה להגיש רביזיה על החוק ולבטל את הרביזיה מכיוון שהיא לא רוצה שהקואליציה תשנה שם משהו.

משה גפני: אבל אז אם היא ביטלה את הרביזיה, איש הקואליציה יכול להגיש רביזיה.

יריב לוין: נכון, זה הכלל שקבענו.

יריב לוין: זה גם הפוך.

משה גפני: בסדר.

משה גפני: ואז אם הרביזיה מתקבלת, אפשר לשנות את סעיף 2.

משה גפני: שינו את סעיף 2, יכולה האופוזיציה שוב לבקש רביזיה מכיוון שהחוק עכשיו השתנה.

משה גפני: החוק הוא מקשה אחת.

יריב לוין: מאה אחוז, בזה יש היגיון.

יריב לוין: זה פותר את העניין.

יריב לוין: עשית שינוי אז - - -

ארבל אסטרחן: לא, הוא רוצה שרק על סעיף 2 אפשר יהיה - - -

משה גפני: לא, לא.

יריב לוין: לא, לא – כל החוק.

משה גפני: אני כל הזמן מדבר על כל החוק.

משה גפני: כדי לשנות את סעיף 2 צריך לעשות רביזיה על החוק.

משה גפני: אם התקבל השינוי אפשר לעשות רביזיה נוספת.

ארבל אסטרחן: על סעיף אחר.

משה גפני: לא חשוב, על החוק.

משה גפני: מבחינתי, החוק הוא אחד.

יריב לוין: על הכול, כי אני אגיד לך מה יקרה.

יריב לוין: זה מאוד הגיוני גם.

ארבל אסטרחן: ואם הרביזיה על סעיף 2 נדחתה אז אי-אפשר לבקש עכשיו רביזיה על סעיף אחר.

משה גפני: לא, לא – גמרנו.

משה גפני: אם אין שינוי אז נגמר הסיפור.

יריב לוין: אין שינוי אז אין שינוי.

ארבל אסטרחן: כן, אבל כשזה סעיף אחר אני לא בטוחה שיש - - -

משה גפני: אין דבר כזה סעיף אחר.

משה גפני: החוק הוא אחד.

יריב לוין: לא, אז מצביעים על רביזיה אחת שבאה ואומרת האם פותחים את החוק לדיון מחדש כמכלול.

ארבל אסטרחן: לא תמיד רוצים לאפשר לפתוח את כל החוק, זה קצת בעייתי.

יריב לוין: מה לעשות?

משה גפני: אם תפתחי סעיפים, יש לי פתרונות עכשיו גם לקואליציה וגם לאופוזיציה.

ארבל אסטרחן: אבל זה קורה שפותחים סעיפים, זה קורה.

ארבל אסטרחן: לפתוח חוק שלם על - - -

משה גפני: אם מישהו היה שומע אותך היה חושב שקרה עכשיו משהו דרמטי.

משה גפני: יש חוק שמונח על השולחן.

משה גפני: החליטו לשנות איזה פסיק באיזשהו סעיף, ויש שם 100 סעיפים.

משה גפני: אומרים שפותחים את החוק, אבל מצביעים על הפסיק הזה.

זאב אלקין: לא, לא.

זאב אלקין: יש מצב שיש חוק שסגרו אותו.

זאב אלקין: זה חוק גדול שהגישו עליו הסתייגויות וכו' וכו'.

זאב אלקין: אתה רוצה לשנות סעיף מסוים שהסכימו אפילו לשנות.

זאב אלקין: אם המשמעות של זה שאתה פותח את כל החוק, אתה יכול להגיש עוד "נאגלה" של הסתייגויות, הכול הכול – להתחיל את כל הבלגאן מחדש.

ארבל אסטרחן: לא זו התכלית של הרביזיה בכלל.

ארבל אסטרחן: הולכים פה לכיוונים שלא בשבילם זה נועד.

משה גפני: אני לא מבין את הבעיה של ההסתייגות כי גם אם אתה פותח פסיק בסעיף מסוים אין שום בעיה.

משה גפני: תשאל את אריה אלדד, הוא יגיד לך הם מגישים 2,000 הסתייגויות.

משה גפני: מה זה משנה?

זאב אלקין: לא, יש הבדל.

זאב אלקין: יש הבדל בין להתחיל מחדש עם כל הסעיפים.

ארבל אסטרחן: יכול להיות שהכלל צריך להיות שאפשר רביזיה על כל הצבעה.

ארבל אסטרחן: אם הוועדה הצביעה על כל סעיף, אפשר על כל סעיף.

ארבל אסטרחן: אם הוועדה הצביעה על כל החוק, אפשר על כל החוק.

ארבל אסטרחן: ואם רוצים לקבוע כלל מיוחד להעברות תקציביות, שהיו כמה העברות תקציביות בישיבה אחת אז אפשר לבקש רק רביזיה אחת?

זאב אלקין: לא, את ההעברות התקציביות פתרנו.

זאב אלקין: זה לא בעיה.

זאב אלקין: לפי המתכונת שדיברנו - - -

משה גפני: אתה יודע את המשמעות של זה.

משה גפני: אין לי פתרון.

ארבל אסטרחן: אני חושבת שחייבים לאפשר רביזיה רק על סעיף מסוים, רק על הצבעה מסוימת.

יריב לוין: כן, אבל איך תמנעי את זה שיהיו לך 200 רביזיות?

יריב לוין: הרי אני אבקש רביזיה על סעיף 2(א)(3), ואז - - -

זאב אלקין: לא, אתה תבקש על מה שהצביעו.

ארבל אסטרחן: נכון.

זאב אלקין: אבל פה גם צריך להבהיר את זה שלא חייבים להצביע כל סעיף וסעיף.

משה גפני: אני לא אוהב את זה.

משה גפני: אתה פותח פה פתח נורא ואיום אם אתה אומר שאפשר להגיש רביזיה בחוק על סעיף מסוים - - -

זאב אלקין: ככה זה היום.

משה גפני: אבל אתה מגיש רביזיה על החוק.

יריב לוין: זאב, תבין מה קורה.

יריב לוין: אתה הבאת חוק לאישור, שהחוק הזה כולל נניח הסדרים שלמים שמסדירים את המאסר והעונשים שניתנים לעברייני תנועה על כל סוגי הדברים.

יריב לוין: יש שם איזשהו מדרג מסוים.

יריב לוין: עכשיו פתאום מישהו מבקש רביזיה רק על הסעיף הנקודתי, ומסתבר שבסעיף הנקודתי הזה פתאום קיבלו החלטה שעל עבירות מהירות נותנים פי 10 מאשר על כל הדברים האחרים.

יריב לוין: זה, מבחינתך אומר שאת כל ההחמרות או ההקלות שעשית בסעיפים הקודמים אתה לא מוכן לקבל אותן עכשיו במציאות החדשה שנוצרה לך.

יריב לוין: אז מה תעשה?

יריב לוין: זה לא, אי-אפשר.

יריב לוין: הדברים הרי קשורים.

יריב לוין: אני הרי בא ואומר: תשמע, אם שינית לי את סעיף 2 אני חי בעולם אחר עכשיו.

יריב לוין: בעולם הזה אני לא רוצה את החוק בכלל.

ארבל אסטרחן: אבל אם הם לא קשורים?

ארבל אסטרחן: אם זה פרק?

יריב לוין: אבל מה זה שייך?

יריב לוין: אני עשיתי טרייד שאני הסכמתי לתמוך בהחמרת הענישה על עברייני מהירות כנגד החמרת הענישה על מי שלא עוצר באור אדום.

יריב לוין: יבטלו לי את האור האדום ויגידו לי: אתה כבול, אתה לא יכול עכשיו להתעסק עם המהירות כי בזה כבר הצבענו והכרענו ויצאנו מזה.

יריב לוין: מה זה?

יריב לוין: זה לא הגיוני.

נאזם בדר: יריב, הכוונה היא האם יש השלכה של תוצאת הרביזיה על מהות החוק.

יריב לוין: תמיד יש.

יריב לוין: מי יקבע אם יש או אין?

ארבל אסטרחן: ואם נלך למה שירדנה הציעה שאם יש כמה רביזיות על חוק, כן לאפשר על סעיפים או על נושאים, ואם יש כמה רביזיות על חוק יצביעו קודם כל על השאלה האם לאשר אותן, ורק אם- - -

יריב לוין: זה פותר לך, אבל פותח מרכיב מסוים מהבעיה מכיוון שזה כובל את הידיים של מי שרוצה לעשות שינוי קטן שהוא אפילו מוסכם.

יריב לוין: זה שם אותו תחת החשש שהוא יוצף בערימה כזאת של - - -.

יריב לוין: מספיק אחד שמתנגד לחוק שכולם מסכימים עליו כדי לפתוח לו עכשיו פתח אין סופי.

ארבל אסטרחן: אני חושבת שהחשש של פתיחת חוק שלם על תיקון קטן הוא גם חשש אמיתי – לא לאפשר לוועדה לעשות רביזיה רק על נושא.

אורית נוקד: יריב, בפועל זה לא קורה.

אורית נוקד: מגישים רביזיה אחת על סעיף מסוים.

אורית נוקד: אין הצפות, זה לא קורה.

אורית נוקד: לא נתקלתי בזה.

יריב לוין: כי היום יש ספק גדול אם אתה יכול להגיש רביזיה כזאת על כל מרכיב בנפרד.

יריב לוין: זאת שאלה גדולה.

ארבל אסטרחן: בוועדת הכלכלה אני ראיתי פעמים על סדר-היום: רביזיה על סעיף כך וכך.

ארבל אסטרחן: זה דבר שקורה שם.

ארבל אסטרחן: אבל מזכירה עכשיו ירדנה עוד דבר.

ארבל אסטרחן: במליאה, למשל, בקריאה השנייה אפשר להחזיר לוועדה חוק שלם או נושא מסוים.

ארבל אסטרחן: ואז אותו נושא נפתח, רק אותו נושא.

יריב לוין: כן, אבל אני מזכיר לך שאת מצביעה במליאה בקריאה שלישית על החוק כולו as is.

יריב לוין: ואז יש לך אפשרות להגיד: מאה אחוז.

יריב לוין: שיניתם לי שם, אני מתנגד לחוק במכלול, לכן יש קריאה שלישית.

יריב לוין: זה בדיוק ההבדל בין הקריאה השנייה לקריאה השלישית.

יריב לוין: בקריאה שנייה את יכול לשנות סעיפים תוך כדי התהליך, רק אז בסוף את מקבלת איזשהו מכלול שבקריאה שלישית את מצביעה אם את בעדו או לא.

יריב לוין: פה בוועדה אם את עושה תהליך כזה את עושה אותו הפוך.

יריב לוין: את אומרת: קודם נאשר את המכלול, אחר כך נגניב לך כמה תיקונים כאלה, ופתאום אישרת משהו שבכלל לא התכוונת אליו.

ארבל אסטרחן: אז הרביזיה צריכה להיות על נושא, לא על סעיף – החשש שלך.

יריב לוין: לא יודע.

יריב לוין: אני די קרוב לראייה של גפני.

יריב לוין: אני חושב שהחוק הוא חוק על כל מרכיביו.

יריב לוין: ההפרדות האלה הן מלאכותיות.

משה גפני: אם את עושה רביזיה על כל סעיף את באת ואמרת שהרביזיה מקבלת מימד שונה לחלוטין.

משה גפני: רביזיה זה לא מה שאמרת קודם, זה חלק מהליך החקיקה.

משה גפני: יש רביזיה על כל פרט, על כל סעיף.

משה גפני: החקיקה לא מסתיימת בהצבעה, יש עוד תהליך, עוברים סעיף סעיף עם רביזיות.

משה גפני: אם רביזיה זה כדי לארגן את ההצבעה האקראית שקרתה ולארגן את האנשים ולהביא אותם בתוך חצי שעה - - -.

משה גפני: יכולה להיות רביזיה על החוק.

משה גפני: לא יכולה להיות רביזיה על סעיפים.

משה גפני: אם יש רביזיה על סעיפים, המשמעות של החקיקה היא משהו אחר, והרביזיה מקבלת מימד שונה.

משה גפני: הרביזיה זה חלק מהחקיקה, יש שתי הצבעות על כל סעיף.

יריב לוין: נכון, אני מסכים.

יריב לוין: זה בדיוק זה.

יריב לוין: אני מסכים, אני חושב שזה ניתוח נכון - זאת דעתי.

ארבל אסטרחן: אבל זה שינוי של המצב שקיים היום.

יריב לוין: למה זה שינוי של המצב שקיים היום?

ארבל אסטרחן: כי היום מאפשרים רביזיה על הצבעה מסוימת, על פריט מסוים, על סעיף מסוים.

ארבל אסטרחן: זה דבר שהוא בהחלט קורה.

משה שיפמן: הסתייגויות, שבמקרה כזה יוכלו להגיש הסתייגויות רק על שינוי שבוצע.

יריב לוין: גם אפשרי.

יריב לוין: זה גם די תואם את מה שעשינו בהחזרת סעיף מהמליאה.

ארבל אסטרחן: נכון, אבל שם אמרנו שמחזירים את כל החוק או נושא מסוים.

ארבל אסטרחן: ואז אם החזרנו נושא, רק אליו אפשר להגיש הסתייגויות.

יריב לוין: לכן, אני חוזר למה שהצעתי בהתחלה.

יריב לוין: אני אומר את האמת, אני יותר קרוב לעמדה שלך.

יריב לוין: אבל אם רוצים לגשר בין העמדות האלה אז אפשר לבוא ולומר שאפשר יהיה לבקש רביזיה בין על כל מה שאושר לבין על מרכיב מסוים ממנו – לאו דווקא סעיף אחד, על איזשהו מכלול מתוך הדברים – ובהנחה שביקשו יותר מרביזיה אחת כזאת אז יראו את כל הרביזיות ככאלה שמתייחסות לכל המכלול, ויצביעו עליהן כמקשה.

יריב לוין: זה נראה לי האיזון היחיד שאפשר לעשות פה.

יריב לוין: זה נותן אופציה לעשות את זה לפי סעיף, למרות שבעיניי זה לא נכון מבחינת התהליך.

יריב לוין: אבל מצד שני, מונע את זה שנוצף פה באלפי רביזיות שזה לא המטרה של כל העניין בכלל.

אורית נוקד: זה לא קורה.

יריב לוין: לא קורה אז מצוין.

יריב לוין: אז מה הבעיה?

יריב לוין: אז בואו נעגן את מה שלא קורה.

אורית נוקד: גם האופוזיציה עצמה לא רוצה להיות מטורטרת כל פעם.

יריב לוין: אין בעיה, אז בואו נעגן.

יריב לוין: זה לא עניין של אופוזיציה-קואליציה, זה עניין של הראייה הנכונה של התהליך.

משה גפני: מה זה שהאופוזיציה לא רוצה להיות מטורטרת?

משה גפני: אני הייתי פה באופוזיציות לא כמו שלכם.

משה גפני: אני הייתי באופוזיציה של נאומים של 11 שעות.

אורית נוקד: אז בוא תצטרף אלינו.

משה גפני: האם התחבאנו מאחורה ונכנסנו פנימה בשתיים בלילה כדי להצביע?

משה גפני: פעם האופוזיציה היתה אופוזיציה.

משה גפני: זה לא כמו היום.

יריב לוין: רבותי, מה אנחנו מסכמים בסיפור הזה?

חן שמילו: אתה מציע שני מסלולים: לעשות רביזיה מצומצמת פר סעיף או רביזיה כוללת?

יריב לוין: כן.

יריב לוין: אני אפילו מוכן שתהיה אפשרות עד שתי רביזיות לסעיף – אם רוצים.

יריב לוין: הרי אפשר לשחק עם זה איך שרוצים, למרות שאני בדעה של גפני שכל הקונספציה היא לא נכונה, שזה או החוק או אין החוק.

יריב לוין: להתחיל לחתוך אותו לחלקים זה לא נכון.

אורית נוקד: זה לא שחור או לבן, זה לא נכון.

אורית נוקד: יש חוקים שהם מורכבים.

אורית נוקד: יש סעיפים מסוימים ש- - -

יריב לוין: אז ניתן אופציה.

יריב לוין: אפשר לקבוע שיהיו עד שתי רביזיות פר סעיפים.

אורית נוקד: קח את חוק התכנון והבנייה, יש שם 800 סעיפים.

אורית נוקד: ישבו בוועדה, אבל אני משערת שפרקים מסוימים - - -

יריב לוין: לא, אבל אז השאלה היא האם הצביעו על הכול במכה אחת או לא.

יריב לוין: אל תשכחי שכל נושא שהוצבע בנפרד בישיבה נפרדת ממילא הוא נתפס כנפרד.

משה גפני: נאזם אומר שיש סעיף על סדר-היום :

משה גפני: העברות לשנת 2012.

משה גפני: אם הוגשה רביזיה על אחת מההעברות או שהוגשה רביזיה על 4 העברות או על 100 העברות, יושב-ראש הוועדה צריך להצביע האם חוזרים לסעיף הזה מחדש - רביזיה.

משה גפני: והיה ואני לא רוצה או היושב-ראש לא רוצה לקבל שום רביזיה, הוא לא נותן לרביזיה להתקבל, ואז לא חוזרים לסעיף הזה.

משה גפני: ואם יש רביזיה שהיושב-ראש רוצה לקבל אותה, ורביזיה שהוא לא רוצה לקבל אותה, הוא מקבל את הרביזיה.

משה גפני: חוזרים לסעיף ואז מצביעים רביזיה רביזיה.

ארבל אסטרחן: זה בדיוק מה שירדנה אמרה.

ארבל אסטרחן: אם יש כמה רביזיות, מצביעים פעם אחת.

יריב לוין: אני רק הסברתי לך מה יקרה.

יריב לוין: בכל פעם שאתה כיושב-ראש תרצה לחזור למשהו, אני כאיש האופוזיציה אגיש לך 600 רביזיות.

יריב לוין: זה יהיה המחיר.

משה גפני: מאה אחוז, אבל אז באותה שעה אני מצביע.

יריב לוין: 600 פעם?

ארבל אסטרחן: כן, פעם אחת.

ארבל אסטרחן: אם זה היה הכול סרק תהיה לך רק הצבעה אחת ובה זה ייפול.

יריב לוין: לא, אבל תהיה הבעיה.

יריב לוין: אתם לא נותנים לי מענה למצב שבו באמת יש באופן אמיתי רצון לתקן נקודה מסוימת ובגינה הולכים לרביזיה, ואז אני מביא לך 600 רביזיות נוספות.

ארבל אסטרחן: אז הוא יצטרך להחליט האם להפיל את כולן או להצביע את כולן.

יריב לוין: מה אתם אומרים?

ארבל אסטרחן: אני אנסה לסכם שרביזיה יכולה להיות מוגשת על הצעת החוק כולה, או על עניין מסוים בהצעת החוק.

ארבל אסטרחן: זה בעצם כמו הסעיף של ההחזרה.

אורית נוקד: מה זה "עניין"?

אורית נוקד: תגדירי.

אורית נוקד: זה סעיף?

ארבל אסטרחן: לא, זה מונח שאנחנו משתמשים בו.

ארבל אסטרחן: ככה כתוב לגבי החזרה.

ארבל אסטרחן: זה נושא.

אורית נוקד: את מגדירה את זה כעניין, אבל זה יכול להיות על כמה סעיפים.

ארבל אסטרחן: נכון, ובלבד שיש ביניהם קשר.

ארבל אסטרחן: זה העניין.

ירדנה מלר-הורוביץ: גם במליאה כשמצביעים על עניין מסוים, זה על עניין שהיה עליו ויכוח.

ירדנה מלר-הורוביץ: יודעים בדיוק.

ירדנה מלר-הורוביץ: זאת אומרת, מגדירים מה זה.

ירדנה מלר-הורוביץ: או מחזירים את החוק כולו, או מושכים סעיף, או לתקן עניין מסוים.

משה גפני: האם אתם מכריעים היום בעניין הזה או שאת תחשבי עוד על הרביזיה?

משה גפני: כי זו הצעה טובה.

משה גפני: זאת אומרת, אני לא צריך להצביע על כל ההעברות.

ארבל אסטרחן: אני רוצה להגיד את זה.

ארבל אסטרחן: על הרביזיות על כל ההעברות.

משה גפני: אני מצביע רק על זה, האם חוזרים לסעיף.

משה גפני: אם חוזרים לסעיף, יש סעיפים שלא היה עליהם רביזיות.

משה גפני: להם אני לא חוזר.

ארבל אסטרחן: נכון, רק על הרביזיות.

ארבל אסטרחן: העברות תקציביות זה לא חקיקה, זה נושא על סדר-היום.

ארבל אסטרחן: אבל תיכף נראה אם זה מתאים.

ארבל אסטרחן: הרביזיה תהיה על הצעת החוק כולה או על עניין מסוים בהצעת החוק.

ארבל אסטרחן: אם היו יותר מרביזיה אחת, זאת אומרת, רביזיות שונות על אותה הצעת חוק, יצביעו קודם כל הצבעה אחת האם להצביע על הרביזיות השונות.

ארבל אסטרחן: אם זה נדחה, כל הרביזיות נפלו.

ארבל אסטרחן: אם זה התקבל, יצביעו רביזיה רביזיה.

ארבל אסטרחן: אותו דבר צריך להיות ב- - -.

ארבל אסטרחן: אני לא יודעת איך להגדיר את זה כי זה - - -

משה גפני: בסעיף של העברות תקציביות.

ארבל אסטרחן: או שאני אגיד העברות, או נושא על סדר-היום.

משה גפני: זה הסעיף שעל סדר-היום.

משה גפני: על סדר היום אני לא כותב כל העברה בנפרד.

ארבל אסטרחן: השאלה היא האם זה משהו שנראה לכם.

יריב לוין: בסדר, אפשר לחיות עם זה.

יריב לוין: זה פשוט יעביר יותר דברים למסלול של הסתייגויות.

משה גפני: מה סיכמנו לגבי הקואליציה והאופוזיציה?

משה גפני: להזמין אותו על ההעברות הבאות של תקציב הביטחון?

יריב לוין: ודאי.

זאב אלקין: א', זה חובה.

זאב אלקין: ולגבי קואליציה ואופוזיציה – בכנסת הבאה - - -

וילמה מאור: כל עוד לא הוצבע כל החוק, מצביעים כל ישיבה סעיפים שונים, וניתן להצביע על כל סעיף וסעיף במהלך?

ארבל אסטרחן: כן.

ארבל אסטרחן: יו"ר הישיבה יכול לעשות רביזיה אחת.

וילמה מאור: על הכול באותה ישיבה.

ארבל אסטרחן: כן, באותה ישיבה.

וילמה מאור: ואם בישיבה אחרת ביקשו - - - ?

ארבל אסטרחן: אז זה יהיה נפרד.

ארבל אסטרחן: על מה שאמרתי, על כמה בקשות רביזיה זה רק כאלה שהיו באותה ישיבה, או על אותה הצעת חוק.

ארבל אסטרחן: אני חושבת באותה ישיבה.

ארבל אסטרחן: צריך לנסח את זה ולראות.

יריב לוין: בסדר, אוקיי.

יריב לוין: נצטרך לחזור לנוסח - זה ברור.

ארבל אסטרחן: האם זה שיקול דעת ליו"ר להחליט האם לעשות הצבעה אחת על כולן או רביזיה רביזיה, או שתמיד - - - ?

יריב לוין: לא, זה שיקול דעת שלו – זה ברור.

יריב לוין: אם כך, אנחנו הולכים לסעיף 18.

ארבל אסטרחן: סעיף 18 הוא סעיף די פשוט כי הוא דומה מאוד למה שקיים היום, וזה הסעיף של סדרי דיון מיוחדים בוועדת הכנסת, סעיף 101א שעוסק בישיבות שבהן ועדת הכנסת יושבת כגוף מעין שיפוטי, חסינות וכו', שבשנים האחרונים יש בו כמובן פחות שימוש מאז ששונו חוקי החסינות, ולא צריך יותר ליטול חסינות על עבירות פליליות.

ארבל אסטרחן: הוא אומר כך: זה סעיף ייחודי לוועדת הכנסת.

ארבל אסטרחן: סדרי דיון כמפורט להלן יחולו בעת שוועדת הכנסת דנה באלה: קביעת חסינות, שזה אם היועץ המשפטי לממשלה רוצה להגיש כתב אישום נגד חבר כנסת, וחבר כנסת מבקש קביעת חסינות, או נטילתה, כי עדיין ניתן היום ליטול חסינות בפני חיפוש ומעצר, או נטילת זכות מחבר הכנסת, אתם זוכרים שזה התרחש בכנסת הזאת, או הטלת סייגים על יכולתו למלא תפקידים מסוימים בכנסת או מטעמה, יש לנו על זה סעיפים ספציפיים שוועדת כנסת יכולה לקבוע שחבר כנסת לא יהיה מועמד ליו"ר ועדה וכו', לרבות השעיה מאותם תפקידים או העברה מכהונה בהם; קביעה כי חבר הכנסת פרש מסיעתו; זה לא כתוב היום בתקנון.

ארבל אסטרחן: אבל המקרה האחרון, ב-2006, שבו התקיים דיון על פרישה, נהגו לפי סדרי דיון אלה.

ארבל אסטרחן: זה גם נכון, זו החלטה משמעותית ביותר.

ארבל אסטרחן: ולפי החוק החדש, שלילת תשלומים מחבר הכנסת או חבר הכנסת לשעבר.

ארבל אסטרחן: גם לדבר הזה יש לנו תקדים מהכנסת הנוכחית.

ארבל אסטרחן: אלה הם המקרים בהם יחולו סדרי הדיון הבאים.

ארבל אסטרחן: ומה הם סדרי הדיון?

ארבל אסטרחן: חבר הכנסת שהוא חבר ועדת הכנסת ועניינו נדון בה, לא ישתתף, בדיוני הוועדה ובהצבעה כחבר ויוכל חבר סיעתו למלא את מקומו, יחולו הכללים הרגילים.

ארבל אסטרחן: זאת אומרת, אם הוא סיעת יחיד או חבר הכנסת יחיד ואחרים שרים, הם הם לא יוכלו למלא את מקומו.

ארבל אסטרחן: אבל זה הכללים הרגילים של מילוי מקום.

ארבל אסטרחן: רשאי להשתתף בהצבעה רק חבר הכנסת שהשתתף בכל הישיבות שבהן התקיים דיון מהותי בנושא מהנושאים האלה.

ארבל אסטרחן: זאת אומרת, בשונה מנושאים אחרים, פה יכול להצביע רק מי שאכן השתתף בדיונים.

נאזם בדר: מהי ההגדרה של נושא מהותי?

ארבל אסטרחן: לא אם רק אומרים: הישיבות יהיו בתאריכים האלה והאלה, אלא אם התחילו לדון לגופו של עניין.

אורית נוקד: זה לא היה שליש?

ארבל אסטרחן: לא, לא.

ארבל אסטרחן: תראו תיכף בהמשך.

ארבל אסטרחן: זה רק השתתפות של יותר ממחצית מהישיבה.

ארבל אסטרחן: אם חבר כנסת הודיע לפני ישיבה מהותית שנבצר ממנו להשתתף בה מסיבה רפואית או מסיבה מוצדקת אחרת, רשאית ועדת הכנסת, במועד קיומה של הישיבה לקבוע - זאת אומרת, זה הצבעה בוועדה - כי היעדרותו לא תמנע ממנו להשתתף בהצבעה, ובלבד שהשתתף לפחות במחצית מהישיבות המהותיות באותו נושא.

ארבל אסטרחן: זאת אומרת, אם היו כמה ישיבות אחרות, הוא צריך להיות בלפחות חצי מהן כדי להצביע.

ארבל אסטרחן: יש כאן הוראה משלימה.

ארבל אסטרחן: אם התחיל כבר הדיון ונבצר ממנו להשתתף בהמשך הדיונים, אז חבר כנסת אחר יכול להחליף אותו, ואז לגביו הוא יצטרך להיות בישיבות המהותיות, מאותו מועד.

ארבל אסטרחן: זה כל מיני התאמות.

ארבל אסטרחן: השתתפות בישיבה מהותית זה נוכחות לפחות במחצית ממשכה.

ארבל אסטרחן: אם אתם זוכרים, פה מנהלת הוועדה מקיימת רישום של חבר כנסת בדקות – נכנס יוצא, נכנס יוצא - לוודא שהוא נכח במחצית, אז אם זה נוהל שרוצים להמשיך איתו.

ארבל אסטרחן: חבר הכנסת שעניינו נדון בוועדה רשאי להיות מיוצג בוועדה על ידי עורך דין או על ידי חבר כנסת אחר.

ארבל אסטרחן: יו"ר ועדת הכנסת יודיע לחברי הוועדה מראש על מועדי הישיבות; התקיימה יותר מישיבה מהותית אחת, יעמיד יושב ראש ועדת הכנסת את כל הפרוטוקולים של הישיבות המהותיות לעיונם של חברי הכנסת הרשאים להשתתף בהצבעה.

ארבל אסטרחן: היום גם קבוע שהוא יכול להודיע מראש אם הוא יכול להשתתף בהצבעה, אבל חשבנו שזו הוראה מיותרת.

יריב לוין: גם בדרך כלל אתה לא יודע עד הישיבה עצמה.

נאזם בדר: אני מבין שסעיף קטן (ד) נותן תשובה לסיעת יחיד.

יריב לוין: לא רק, בכל מצב.

ארבל אסטרחן: לא, מיוצג על-ידי חבר כנסת אחר.

ארבל אסטרחן: האחר לא יוכל להצביע.

ארבל אסטרחן: מיוצג – מישהו יכול לדבר בשמו.

נאזם בדר: אני מתייחס לעניין שחבר כנסת מסיעת יחיד לא יכול להשתתף בדיון כשדנה בעניינו.

ארבל אסטרחן: להשתתף זה להצביע.

ארבל אסטרחן: אי-אפשר להחליף אותו.

נאזם בדר: אז חבר כנסת שעניינו נדון בוועדה שאין לו מישהו אחר מסיעת אחרת, הוא סיעת יחיד, הוא יכול לבקש מחבר כנסת אחר.

יריב לוין: לא, לא.

יריב לוין: לייצג אותו, לא להצביע.

ארבל אסטרחן: במקום שהוא ידבר, הוא יוכל לייצג אותו.

יריב לוין: זה לעניין ייצוג, זה לא לעניין זכות הצבעה.

יריב לוין: זה הוראות שישנן היום.

יריב לוין: אין פה שינוי מהותי.

יריב לוין: מובן שלא תהיה התייעצות סיעתית – זה ברור.

ארבל אסטרחן: כן, זו הוראה חדשה שבדברים כאלה אין התייעצות סיעתית.

ארבל אסטרחן: אגב, הסעיף הזה הוא משלים להוראות שקיימות בחוקים שנוגעים לנושאים האלה.

ארבל אסטרחן: כי, למשל, בחוק החסינות, על קביעת חסינות או נטילתה, כתוב שהכנסת לא תדון בזה, אלא אחרי שניתנה לחבר כנסת הזדמנות להשמיע את דברו, ועוד צריך להודיע מראש וכו'.

ארבל אסטרחן: הוראות התקנון האלה הן השלמה להוראות החוק.

ארבל אסטרחן: בזה סיימנו את הפרק הזה שעוסק בישיבות הוועדות.

ארבל אסטרחן: אני רק אזכיר שהושמטה מכאן איזה כוכבית שהיום אומרת שוועדה לא תכלול בסדר-היום שלה נושא שחבר כנסת הציע כהצעה לסדר, והמליאה החליטה לא לכלול בסדר-היום.

ארבל אסטרחן: היום יש איזושהי כוכבית שאומרת שוועדה לא תדון בזה חודש.

ארבל אסטרחן: חשבנו שאין מקום למנוע מוועדות לדון בדברים רק כי הכנסת החליטה שהיא לא רוצה לכלול את זה בסדר-יומה או להעביר לוועדה.

ארבל אסטרחן: אני רק מזכירה את זה.

נאזם בדר: נושא שמוסר מסדר-היום של המליאה.

נאזם בדר: הוא לא מועבר, הוא מוסר.

ארבל אסטרחן: כן, בדיוק.

ארבל אסטרחן: אם הוא מוסר, אין הגבלה על ועדה - רוצה לדון בו, לא רוצה לדון בו.

ארבל אסטרחן: אני קצת מתלבטת.

ארבל אסטרחן: הפרק של הפומביות הוא טיפונת בעייתית, ולכן חשבתי אולי על הפרק של ההתנהגות.

יריב לוין: אין בעיה, בסדר.

ארבל אסטרחן: האמת היא שלא נשארו לנו הרבה פרקים.

ארבל אסטרחן: אבל הפומביות והזימון הם - - -

יריב לוין: בסדר, נשאיר את זה לאחר כך.

יריב לוין: אין בעיה.

ארבל אסטרחן: ההתנהגות הוא פרק קל יותר כי הוא מבוסס על מה שקבענו לגבי התנהגות במליאה, בשינויים מסוימים כמובן שנגיד אותם.

ארבל אסטרחן: זה ייקרא התנהגות חברי הכנסת בישיבות הוועדות כי יש לנו היום פרק שנקרא התנהגות במליאת הכנסת – פרק חדש כבר שנקבע.

יריב לוין: פה יש לי הסתייגות.

יריב לוין: זה בישיבת ועדת חוקה.

וילמה מאור: גם עבודה.

ארבל אסטרחן: חבר הכנסת ידבר בישיבת ועדה ברשות יושב ראש הוועדה ובמסגרת הזמן שהוקצבה לו.

ארבל אסטרחן: זה ממש זהה להוראה במליאה.

יריב לוין: לא, לא.

יריב לוין: לא אחד מחברי הוועדה.

יריב לוין: אחד מחברי הכנסת האחרים, זה לא אחד מחברי הוועדה.

ארבל אסטרחן: פגיעה בכבוד הכנסת, פגיעה בכבוד אחד מחבריה, מחברי הכנסת, או בסדר דיוני הוועדה.

נאזם בדר: ארבל, סעיף קטן (ב), מבחינה לשונית זה יהיה נכון מסגרת הזמן שהוקצבה לו או שהוקצב לו?

ארבל אסטרחן: מסגרת.

יריב לוין: לא, מה שהוקצב זה המסגרת.

ארבל אסטרחן: אגב, כך גם כתוב במליאה.

ארבל אסטרחן: (ג) גם כתוב כך במליאה.

ארבל אסטרחן: במליאה יש הוראת המשך על איסור של הצגת חפצים שחשבנו שהיא לא מתאימה, ויש גם לגבי המליאה הוראה שיעשו שימוש בתואר חבר הכנסת או בתואר חבר הממשלה.

ארבל אסטרחן: בוועדה פחות מקפידים על זה, אז זה גם מושמט מכאן.

ארבל אסטרחן: חבר הכנסת המשתתף בישיבת ועדה לא ישוחח במהלך הישיבה בטלפון ויקפיד שמכשיר הטלפון או הזימונית שברשותו לא ירעיש.

ארבל אסטרחן: כך כתוב גם במליאה, אבל חשבתי אולי לומר מכשיר אלקטרוני.

ארבל אסטרחן: לא יודעת, רק להפנות לטלפון וזימונית?

יריב לוין: זה בסדר.

ארבל אסטרחן: הטלפון או הזימונית.

ארבל אסטרחן: מישהו עוד הולך עם זימונית?

ארבל אסטרחן: אני לא יודעת.

יריב לוין: כן, דווקא יש כאלה.

ארבל אסטרחן: זה כללי ההתנהגות.

ארבל אסטרחן: קריאה לסדר והוצאה מישיבת ועדה: סבר יו"ר ועדה כי חבר הכנסת התנהג בישיבת ועדה בניגוד להוראות הסעיף שעכשיו קראנו, יקרא לו לסדר.

חן שמילו: פה רשום הוצאה עם עי"ן.

ארבל אסטרחן: נכון, בכותרת השוליים.

ארבל אסטרחן: אני רואה, אין לי מושג איך זה קרה.

ארבל אסטרחן: נקרא חבר הכנסת לסדר שלוש פעמים בישיבה אחת של הוועדה, רשאי יו"ר הוועדה לשלול ממנו את רשות הדיבור באותה ישיבה, או להוציאו מהישיבה, ואם היה צורך בכך - להורות על הוצאתו.

ארבל אסטרחן: זה גם דומה למה שקיים במליאה.

ארבל אסטרחן: הפר חבר הכנסת את הסדר הפרה חמורה – אין לנו הגדרה בדיוק לזה, גם במליאה לא.

נאזם בדר: לא.

נאזם בדר: במליאה הוא יכול להוציא אותו, ומטבע הדברים נשללת זכותו לדבר, ולא לשלול את זכותו ואולי להוציא אותו.

ארבל אסטרחן: למה?

ארבל אסטרחן: במליאה, בסעיף 42, נקרא חבר כנסת לסדר שלוש פעמים בישיבה אחת, רשאי יו"ר הישיבה לשלול ממנו את רשות הדיבור באותה ישיבה, או להוציאו מהישיבה.

ארבל אסטרחן: כתוב: ואם היה צורך להורות על הוצאתו.

ירדנה מלר-הורוביץ: לשלול לו את הדיבור, כי הוא יכול להיכנס להצביע.

ירדנה מלר-הורוביץ: הוא לא שולל ממנו את זכות ההצבעה.

ארבל אסטרחן: יש עכשיו נאומים בני דקה.

ארבל אסטרחן: אתה שלוש פעמים הפרעת, אתה לא מדבר יותר היום.

ארבל אסטרחן: לא מדבר בשעה הקרובה.

יריב לוין: לא מדבר, לא חייב להוציא אותו.

נאזם בדר: המקרה היחידי שהיה זה ועדת האתיקה.

נאזם בדר: במשך כל 33 שנותיי בכנסת לא ראיתי שנשללה זכות דיבור מחבר כנסת שהמשיך להיות נוכח בישיבה.

נאזם בדר: הוא מוצא, ומטבע הדברים כאשר הוא מוצא הוא מאבד את זכות הדיבור.

ירדנה מלר-הורוביץ: אבל היה 71 משהו בעבר?

ירדנה מלר-הורוביץ: אני אגיד לכם מתי זה כן היה.

ירדנה מלר-הורוביץ: דליה איציק ניהלה את הישיבה, ואני אמרתי לה שאני יכולה לשלול.

ירדנה מלר-הורוביץ: גדעון סער אמר את נאום הסמרטוטים והיה ויכוח.

ירדנה מלר-הורוביץ: היא אמרה לו: אתה לא יכול, אני אשלול ממך את הדיבור.

ירדנה מלר-הורוביץ: הוא אמר לה: את לא יכולה.

ירדנה מלר-הורוביץ: אני הפניתי אותה לסעיף הזה, והיא אמרה לו: אני כן יכולה.

ירדנה מלר-הורוביץ: היא לא הוציאה אותו, אבל היא אמרה לו: אתה לא תדבר.

ירדנה מלר-הורוביץ: זה נדיר, זה נדיר.

ארבל אסטרחן: בכל מקרה, זה קיים.

ארבל אסטרחן: זה לקוח מהמליאה.

ארבל אסטרחן: - - -והפר הפרה חמורה, רשאי יו"ר הוועדה להוציאו מהישיבה לאלתר, ואם היה צורך בכך - להורות על הוצאתו.

ארבל אסטרחן: הוצא חבר הכנסת מישיבת ועדה, רשאי להשתתף במקומו ממלא מקומו – זה פשוט להבהיר שזה לא מונע.

ארבל אסטרחן: חלים הכללים הרגילים של מילוי מקום, זה לא מונע ממלא מקום – והוא רשאי להיכנס אם הרשה זאת היו"ר או לצורך הצבעה בלבד.

ארבל אסטרחן: אגב, היום הוא יכול להיכנס רק אם הוא בסיעת יחיד.

ארבל אסטרחן: זאת אומרת, אם נכנס ממלא מקומו הוא לא יכול להיכנס.

ארבל אסטרחן: אבל פה מוצע שינוי.

יריב לוין: אין בעיה.

ארבל אסטרחן: יש כאן סעיף שמוצע להשמיט אותו – שאם הוא הוצא, יו"ר הוועדה רשאי להביא את זה לפני ועדת האתיקה, כי זה ברור.

יריב לוין: כן, זה מיותר לגמרי.

יריב לוין: חבל על הזמן.

ארבל אסטרחן: וגם את סמכות הערעור של חבר הכנסת לוועדת האתיקה מוצע להשמיט.

ארבל אסטרחן: אגב, במליאה כן השארנו הוראה שאם חבר כנסת הוצא מהמליאה רשאי יו"ר הישיבה או יו"ר הכנסת להביא את העניין לפני ועדת האתיקה.

ארבל אסטרחן: זה צריך להיות אחיד.

ארבל אסטרחן: אם אנחנו מוחקים את זה מכאן, נמחק את זה גם מהמליאה.

יריב לוין: כן, כן.

יריב לוין: אנחנו מדלגים כרגע על הפרק השביעי, ואנחנו עוברים לעמוד 22, סעיף 27.

ארבל אסטרחן: נכון.

ארבל אסטרחן: האמת שאין פה שינויים מאוד מהותיים.

ארבל אסטרחן: ועדת חקירה פרלמנטרית – זה פרק שגם כן מבוסס מאוד על מה שקיים היום, ואני אפנה את תשומת הלב לשינויים.

ארבל אסטרחן: הוא רק נראה ארוך.

ארבל אסטרחן: היום ועדת חקירה פרלמנטרית מוקמת מכוח חוק-יסוד: הכנסת, שקובע בסעיף 22 שהכנסת רשאית למנות ועדת חקירה, אם על-ידי הסמכת אחת הוועדות הקבועות, ואם על-ידי בחירת ועדה מבין חבריה, כדי לחקור דברים שהכנסת קבעה.

ארבל אסטרחן: סמכויותיה ותפקידיה של ועדת חקירה ייקבעו על-ידי הכנסת, ובכל ועדת חקירה יהיו גם נציגים של סיעות שאינן משתתפות בממשלה לפי יחסי הכוחות של הסיעות בכנסת.

ארבל אסטרחן: הדברים האלה נאמרים בחוק-היסוד, ואנחנו קובעים השלמות.

ארבל אסטרחן: קודם כל, מי יכול להציע?

ארבל אסטרחן: הצעה להקים ועדת חקירה.

ארבל אסטרחן: חבר הכנסת שאינו שר או סגן שר, או כמה חברי כנסת – פה פשוט רצינו להבהיר - או ועדה מוועדות הכנסת, זה קיים גם היום, רשאים להציע לכנסת להקים ועדת חקירה פרלמנטרית בנושא מסוים.

ארבל אסטרחן: כמו שאתם יודעים, בפועל היום ועדת חקירה קמה בדרך של הצעה לסדר, אבל זה לא בדיוק היה כתוב כך.

ארבל אסטרחן: אז פה מוצע לומר שעל הצעה להקים ועדת חקירה פרלמנטרית יחולו הוראות הסעיפים בקשר להצעות לסדר: 52(ב), זה אומר שזה יוגש ליו"ר הכנסת באמצעות מזכיר הכנסת.

ארבל אסטרחן: אם זה הוגש עד יום ב' ב-11:00 ואושר, יובא באותו שבוע, ו-(ד) אומר שהיו"ר רשאי לשנות את נוסח ההצעה לסדר, והוא יודיע על זה לחבר הכנסת.

ארבל אסטרחן: בקיצור, הפרוצדורה היא כמו הצעה לסדר.

ארבל אסטרחן: גם סעיף קטן (ב) אומר שזה כמו הצעה לסדר.

ארבל אסטרחן: הוא אומר שזה ירד מהמכסה של ההצעות לסדר, אבל רק אם זה הצעה של חברי כנסת.

ארבל אסטרחן: אם זה הצעה של ועדה, זה כמובן לא ירד מהמכסה.

ארבל אסטרחן: הצעה להקים ועדת חקירה תידון בישיבת הכנסת המוקדשת לדיון בהצעות חוק והצעות לסדר.

ארבל אסטרחן: זאת אומרת, ביום רביעי.

ארבל אסטרחן: זה גם כך קורה.

ארבל אסטרחן: מה סדר הדברים?

תמר כנפו: את אומרת סעיף (1): חבר כנסת שאינו שר וכו'.

תמר כנפו: בדרך כלל לרוב, זה סיעה.

תמר כנפו: לא חבר כנסת יכול.

תמר כנפו: הוא צריך לקבל את רשות הסיעה כי זה על המכסה של הסיעה.

ארבל אסטרחן: כתוב שזה במסגרת המכסה הסיעתית.

ארבל אסטרחן: זה כמו הצעה לסדר.

יריב לוין: זה כמו הצעה רגילה לסדר.

תמר כנפו: זה הצעה רגילה לסדר, אבל זה כאילו הוא מקבל רשות של סיעה.

ארבל אסטרחן: כן, נכון.

יריב לוין: ברור, זה מה שיש ב-(ב).

יריב לוין: על-פי המכסה הסיעתית.

ארבל אסטרחן: ואז מה קורה במליאה?

ארבל אסטרחן: אחד מחברי הכנסת שהציעו להקים ועדת חקירה פרלמנטרית או יו"ר ראש הוועדה המציעה, לפי העניין, ינמק את ההצעה במסגרת זמן שלא תעלה על עשר דקות, והבקשה שלו זה להעביר את זה לוועדת הכנסת.

ארבל אסטרחן: אחרי ההנמקה רשאית הממשלה להביע את עמדתה ביחס להצעה במסגרת זמן שלא תעלה על עשר דקות, ולהודיע על הסכמתה או על התנגדותה להעברת ההצעה לוועדת הכנסת; ואז יחולו הוראות 53(ד)(2).

ארבל אסטרחן: זה כמו מי יכול לדבר בשם הממשלה על הצעה לסדר.

ארבל אסטרחן: עשינו פה איזושהי רשימה: ראש הממשלה, השר שהנושא בסמכותו או סגנו, ואם זה בסמכות ראש הממשלה אז גם השר המקשר, ובנסיבות מיוחדות שר אחר.

ארבל אסטרחן: זה נראה פה הגיוני.

נאזם בדר: ואם הממשלה לא מתייחסת כמו שקורה בהצעת חוק?

יריב לוין: היא רשאית תמיד.

נאזם בדר: אז חבר הכנסת יכול לנצל את - - -

ארבל אסטרחן: כתוב, זה (ו).

ארבל אסטרחן: הקדמת אותי.

ארבל אסטרחן: תמכה הממשלה בהעברת ההצעה לוועדה או לא נקטה עמדה, רשאי, מיד לאחר מכן, אחד מחברי הכנסת הנוכח במליאה, כפי שיקבע יו"ר הישיבה, להציע להסיר את ההצעה מסדר היום ולנמק את התנגדותו במסגרת זמן שלא תעלה על שלוש דקות; ככה זה לגבי הצעות חוק.

ארבל אסטרחן: ופה גם הוראה שקיימת בהצעות חוק.

ארבל אסטרחן: קיבל אחד מחברי הכנסת רשות דיבור לנמק את התנגדותו אבל בדבריו תמך, יפסיקנו יו"ר הישיבה וייתן רשות דיבור לחבר כנסת אחר המבקש להתנגד.

ארבל אסטרחן: הוא מציג, הממשלה יכולה להשיב.

ארבל אסטרחן: חבר כנסת יכול להתנגד.

ארבל אסטרחן: בתום הדיון תחליט הכנסת אם להעביר את ההצעה להקים ועדת חקירה פרלמנטרית לוועדת הכנסת או להסיר מסדר היום, ולעניין דחיית ההצבעה יחול 35 שזה הכלל הרגיל שלנו של אפשרות לדחות הצבעה.

ארבל אסטרחן: אגב, היום יש אפשרות להצביע לדבר עוד הפעם אחרי הממשלה.

ארבל אסטרחן: אבל ראינו שבהצעות חוק ובהצעות לסדר אין אפשרות כזאת.

נאזם בדר: אני רוצה לחזור לסעיף (ו) כי זה רגיש.

נאזם בדר: המבחן המעשי הוא התוצאה בהצבעה.

נאזם בדר: לגבי חקיקה - היום הניסוח: אם הממשלה לא התייחסה, אחד מחברי הכנסת רשאי במסגרת זמן של כך וכך לבקש להסיר.

נאזם בדר: מדובר לא בהסברים שלו אלא במבחן ההצבעה.

ארבל אסטרחן: אתה עוד לא יודע את ההצבעה כשאתה אומר לו: רד מהדוכן, אני מביא חבר הכנסת אחר שידבר במקומך.

נאזם בדר: למשל, היום יושב-ראש הישיבה מזהיר חברי כנסת.

נאזם בדר: הוא אומר: אתה לא יכול לתמוך בהצעת החוק.

ארבל אסטרחן: אבל בדיבורים שלו הוא יכול לתמוך?

ארבל אסטרחן: חבר כנסת ביקש להעביר הצעת חוק.

ארבל אסטרחן: הממשלה לא הביעה עמדה.

ארבל אסטרחן: עולה חבר כנסת אחר ואומר: אני בסוף אצביע נגד.

ארבל אסטרחן: אבל דעו לכם שזו הצעה מעולה.

ארבל אסטרחן: היו"ר אמור להוריד אותו ולהביא חבר כנסת אחר.

ארבל אסטרחן: זה מה שכתוב.

ארבל אסטרחן: אפשר להתעלם מהסעיף הזה, אפשר לבטל אותו.

ארבל אסטרחן: אבל הוא קיים בחקיקה.

ארבל אסטרחן: אפשר להחליט אם רוצים את זה גם פה או לא רוצים.

ארבל אסטרחן: הרעיון הוא שאם הממשלה לא התנגדה מאפשרים לאחד מחברי הכנסת להתנגד.

ארבל אסטרחן: זה בדיוק כמו הצעות חוק מבחינת הנוסח.

יריב לוין: אני לא רואה בזה בעיה.

נאזם בדר: אנחנו דיברנו על שיטות חוסמות.

נאזם בדר: למה זה מהותי?

נאזם בדר: מכיוון שיכול חברי כנסת כדי לחסום את הדרך בפני חבר כנסת שבאמת מתנגד לעלות על הבמה ולנמק את ההתנגדות, להסביר ולנסות לשכנע.

נאזם בדר: בא מישהו ומקדים אותו.

נאזם בדר: הוא אומר: אני מבקש להתנגד, והוא בפועל לא מעלה שום טיעון להתנגדות.

נאזם בדר: מבחינה מהותית הוא שולל.

ארבל אסטרחן: נכון, זו הסיבה לסעיף.

ארבל אסטרחן: היו"ר אמור להפסיק אותו, ולהגיד: מישהו רוצה להתנגד?

ארבל אסטרחן: כתוב: קיבל את רשות הדיבור כדי לנמק התנגדות, אך בדבריו תמך בה.

ארבל אסטרחן: הוא אמור לעלות להתנגד, אבל הוא אומר: תשמעו, זו הצעה מצוינת.

ארבל אסטרחן: היו"ר אמור להגיד לו: אדוני, רד.

ארבל אסטרחן: בואו ניקח חבר כנסת שמתנגד שינמק.

ארבל אסטרחן: בתום הדיון הכנסת מחליטה אם להעביר לוועדת הכנסת.

ארבל אסטרחן: החליטה הכנסת להסיר את ההצעה מסדר היום, לא יתקיים דיון בהצעה זהה או דומה בעיקרה לפני שעברו ארבעה שבועות מיום החלטת הכנסת, אלא אם כן החליט יו"ר הכנסת, לבקשת המציע, על קיצור התקופה אם מצא שחל שינוי של ממש בנסיבות.

ארבל אסטרחן: פה ארבעה שבועות – הפגרה נספרת.

ארבל אסטרחן: אם לא רוצים שהיא תיספר, צריך להגיד את זה.

יריב לוין: לא.

יריב לוין: נספרת, נספרת.

ארבל אסטרחן: בסדר.

ארבל אסטרחן: אם זה הועבר לוועדת הכנסת, מה קורה בוועדה?

ארבל אסטרחן: הועברה הצעה להקים ועדת חקירה פרלמנטרית לוועדת הכנסת, תכין הוועדה, בתוך שלושים ימים – זה משהו שקיים היום.

ארבל אסטרחן: אנחנו בזמנו דיברנו אולי להוריד את זה.

ארבל אסטרחן: אבל אני חושבת שיו"ר הכנסת הציע להשאיר.

ארבל אסטרחן: יו"ר הכנסת אמר שזה בכל זאת משהו מיוחד.

יריב לוין: ביקש להשאיר.

יריב לוין: מה שאין הסכמה לשנות, נשאר.

ארבל אסטרחן: אוקיי, זה קיים גם היום למרות שזה חריג שמגבילים את ועדת הכנסת בתקופה.

ארבל אסטרחן: אז תכין הוועדה בתוך שלושים ימים - ופה הפגרה לא באה במניין, אם יש פגרה באמצע זה מאריך - הצעה מטעמה להקים ועדת חקירה פרלמנטרית, אולם רשאית היא להביא, בצד הצעתה, המלצה לכנסת להסיר את הנושא מסדר היום; אם הועברו לוועדה כמה הצעות בנושא דומה, תכין הוועדה הצעה אחת מטעמה - זו תוספת.

יריב לוין: כן, זו תוספת על רקע מה שקרה לנו פה שעמדנו במצב בלתי נסבל.

ארבל אסטרחן: נכון.

ארבל אסטרחן: ומי שמחליט אם זה נושא דומה זה הוועדה כמובן.

ארבל אסטרחן: בהצעה ועדת הכנסת יפורטו הרכבה, סמכויותיה ותפקידיה של הוועדה, וניתן לכלול בה הוראה לעניין תקופת כהונתה של הוועדה, אם רוצים שהוועדה תהיה שנה.

ארבל אסטרחן: בהצעה להקים ועדה כאמור שלא על ידי הסמכת ועדה קבועה, כי אמרתי שבחוק-היסוד אפשר להסמיך ועדה קבועה או לקבוע הרכב, לא יעלה מספר חברי הוועדה על תשעה - זה לא כתוב בחוק-היסוד, זה קיים גם היום בתקנון - וחבר הכנסת שהציע להקים את ועדת החקירה יהיה חבר בהרכב, אם ביקש זאת.

אורית נוקד: יש לי שאלה.

אורית נוקד: האם קיים גם היום הוראות לעניין תקופת כהונתה של הוועדה?

ארבל אסטרחן: אני חושבת שכן.

אורית נוקד: יכול להיות שהיא לא תסיים את הדיונים שלה מסיבות אובייקטיביות.

ארבל אסטרחן: אז היא תבקש הארכה.

ארבל אסטרחן: אבל אז זה יהיה שוב החלטה של המליאה.

יריב לוין: כן, נדמה לי שהיום היינו מוגבלים בזה.

ארבל אסטרחן: לא, אנחנו לא מוגבלים.

ארבל אסטרחן: כתוב כאן שוועדת הכנסת כשהיא מקימה ועדת חקירה היא יכולה להגביל אותה בזמן ויכולה לא להגביל בזמן, ואז היא תהיה עד סוף הכנסת.

יריב לוין: אני מדבר על ה-30 יום של הדיון.

ארבל אסטרחן: לא על ה-30 יום היא שאלה, אלא על מה שכתוב ב-(ב).

ארבל אסטרחן: לא, אני לא רואה שזה קיים גם היום.

ארבל אסטרחן: אני חושבת שהוספנו את זה כי היו מקרים שזה קרה.

ארבל אסטרחן: כתוב כאן היום שוועדת הכנסת תפרט את ההרכב, הסמכויות והתפקידים, וניתן לכלול בה הוראה לעניין תקופת כהונתה.

ארבל אסטרחן: זאת אומרת, היא יכולה לומר: ועדת החקירה תהיה שנה וחצי, עד המושב הבא.

יריב לוין: כן, תסיים עד מועד מסוים.

נאזם בדר: זה בכתב המינוי.

ארבל אסטרחן: כן, מלכתחילה.

ארבל אסטרחן: מספר החברים לא יעלה על תשעה, חבר הכנסת יהיה חבר אם הוא רצה.

ארבל אסטרחן: אני מזכירה שבחוק-היסוד כתוב לנו שיהיו חברים גם נציגי האופוזיציה.

ארבל אסטרחן: כאן הציע יו"ר ועדת הכנסת, ודיברנו על זה גם עם יו"ר הכנסת.

ארבל אסטרחן: הושמטה אפשרות לכלול בהצעת ועדת הכנסת הסתייגויות.

ארבל אסטרחן: ועדת הכנסת מכינה הצעה למליאה.

ארבל אסטרחן: המליאה מחליטה כן או לא.

ארבל אסטרחן: לא מתחילים להכניס בזה שינויים.

ארבל אסטרחן: (ג) קיים גם היום.

ארבל אסטרחן: ראתה ועדת הכנסת כי הנושאים הנכללים בגדר סמכויותיה של ועדת החקירה עלולים לפגוע בביטחון המדינה, ביחסי החוץ שלה או בעניין כלכלי חיוני שלה – זה ביטוי שהשתמשנו בו כמה פעמים - רשאית היא לכלול בהצעתה הוראה כי הפרוטוקולים של ישיבות הוועדה יהיו חסויים.

ארבל אסטרחן: זה קיים גם היום.

ארבל אסטרחן: אני לא בטוחה שצריך להגביל אותם, אבל בסדר.

ארבל אסטרחן: ועדת הכנסת סיימה את הדיונים, מה קורה הלאה?

ארבל אסטרחן: מזכיר הכנסת יניח על שולחן הכנסת את הצעת ועדת הכנסת להקים ועדת חקירה פרלמנטרית, ויו"ר הכנסת יעמיד את ההצעה על סדר יומה של הכנסת, לכל המוקדם למחרת ההנחה.

ארבל אסטרחן: זה בעצם כמו הצעת חוק בקריאה שנייה ושלישית,יש חובת המתנה.

ארבל אסטרחן: חבר הכנסת או ועדה שהציעו להקים ועדת חקירה רשאים לחזור בהם - אני חושבת שזה משהו חדש שהוספנו - כל עוד ועדת הכנסת לא אישרה את ההצעה.

ארבל אסטרחן: זה בעצם כמו חזרה מהצעת חוק.

ארבל אסטרחן: ברגע שוועדת הכנסת אישרה את זה והניחה, אי-אפשר - - -

יריב לוין: הופך להצעה של הוועדה.

ארבל אסטרחן: בדיוק.

ארבל אסטרחן: ואז הודעה על חזרה תימסר בכתב ליו"ר הכנסת אם הכנסת טרם דנה, וליו"ר ועדת הכנסת אם ההצעה הועברה לוועדה.

ארבל אסטרחן: זאת אומרת, אם הכנסת עוד לא דנה בשלב הראשון, ויו"ר הכנסת או יו"ר ועדת הכנסת, לפי העניין, יודיע לכנסת על החזרה ועם מסירת ההודעה תרד ההצעה מסדר יומה של הכנסת.

ארבל אסטרחן: היו כמה מציעים, יימחק שמו של המציע שחזר בו.

ארבל אסטרחן: זה דומה לחקיקה.

ארבל אסטרחן: מה קורה במליאה?

ארבל אסטרחן: הדיון האישי בהצעת ועדת הכנסת להקים ועדת חקירה ייפתח בהצגת ההצעה על ידי יו"ר ועדת הכנסת.

ארבל אסטרחן: פה אמרנו שהוא יכול להסמיך אחד מחברי הוועדה.

ארבל אסטרחן: יש לנו הוראה כללית לזה.

ארבל אסטרחן: ואם המליצה להסיר את הנושא מסדר היום, יציג גם את המלצתה, כי אמרנו שוועדת הכנסת רשאית להביא בצד הצעתה המלצה להסיר.

ארבל אסטרחן: זאת אומרת, ועדת הכנסת חייבת להכין הצעה להקים.

ארבל אסטרחן: אבל היא יכולה להגיד: זאת הצעתנו, אבל בעצם אנחנו מציעים להסיר.

ארבל אסטרחן: אז הוא יגיד: זאת ההצעה, אבל בעצם בהצבעה לצד ההצעה, ועדת הכנסת ממליצה להסיר, היה רוב נגד.

ארבל אסטרחן: שר, או סגן שר בענייני המשרד שבו הוא מכהן, רשאי להביע את עמדת הממשלה.

ארבל אסטרחן: בעצם פה זה שונה.

ארבל אסטרחן: אמרנו שבשלב הראשון זה צריך להיות אחיד.

יריב לוין: זה צריך להיות אחיד, אין ספק.

ארבל אסטרחן: אז עדיף את זה.

ארבל אסטרחן: לא ראש הממשלה או השר, נכון?

ארבל אסטרחן: כל שר או סגן השר, זה יהיה גם בשלב הראשון.

יריב לוין: - - -חשוב, כן.

יריב לוין: רק שזה יהיה באמת אותו הדבר.

ארבל אסטרחן: כן, נכון.

ארבל אסטרחן: רשאי להביע את עמדת הממשלה, ויש דיון אישי.

ארבל אסטרחן: בתום הדיון תצביע הכנסת, בהצבעה אחת, על הצעת ועדת הכנסת להקים ועדת חקירה, אף אם המליצה הוועדה להסיר את הנושא מסדר היום.

ארבל אסטרחן: זאת אומרת, יש הצבעה אחת בעד או נגד.

ארבל אסטרחן: היה רוב נגד - נפל.

נאזם בדר: ואם היה בעד מביאים לאשר את ההרכב.

יריב לוין: באותה הצעה.

יריב לוין: ההרכב הוא חלק מההצעה.

יריב לוין: ההרכב, המנדט – הכול זה חתיכה אחת, עסקת חבילה.

ארבל אסטרחן: פה רשמתי לעצמי.

ארבל אסטרחן: אמרנו שאם בשלב הראשון של ההצעה לסדר זה נפל, ארבעה שבועות אי-אפשר להביא הצעה דומה.

ארבל אסטרחן: האם רוצים שגם אם בשלב הזה זה נופל?

יריב לוין: כן.

יריב לוין: אם עשינו את זה אז בוא נעשה את זה בצורה - - -

ארבל אסטרחן: ארבעה שבועות.

ארבל אסטרחן: שוב, אלא אם חל שינוי.

נאזם בדר: מי יקבע פה אם חל - - -

ארבל אסטרחן: יו"ר הכנסת.

נאזם בדר: בוועדה, לא יושב-ראש הוועדה?

ארבל אסטרחן: לא, כי זה נפל במליאה, אז עדיין יו"ר הכנסת.

ארבל אסטרחן: אי-אפשר יהיה להביא את זה כהצעה לסדר, זה השלב הראשון.

ארבל אסטרחן: ופה עוד הפעם בדומה לחקיקה, אם הצעת ועדת הכנסת הונחה על שולחן הכנסת, רשאית ועדת הכנסת לחדש את דיוניה, כל עוד לא החל הדיון בכנסת.

ארבל אסטרחן: אם החליטה ועדת הכנסת על זה יודיע יו"ר הוועדה ליו"ר הכנסת ומזכיר הכנסת יודיע על כך לכנסת.

ארבל אסטרחן: החליטה ועדת הכנסת לחדש את דיוניה תכין - - -.

ארבל אסטרחן: היום אין הגבלה בתקנון פה תוך כמה זמן היא צריכה להכין.

ארבל אסטרחן: אני חשבתי שאם אמרנו שמלכתחילה יש לה 30 ימים, גם בחידוש הדיון חייב להיות.

יריב לוין: אין בעיה.

ארבל אסטרחן: אולי עוד פעם 30 ימים?

יריב לוין: כן.

ארבל אסטרחן: אוקיי.

ארבל אסטרחן: גם ב-(ב), אז יש לה עוד פעם 30 ימים לגמור את הדיון.

ארבל אסטרחן: עוד פעם כמו חקיקה.

ארבל אסטרחן: בכל שלב של הדיון בהצעת ועדת הכנסת, רשאים הממשלה או יו"ר ועדת הכנסת להציע לכנסת להחזיר את הנושא לוועדה, כולו או עניין מסוים - הזכרנו את הסעיף הזה קודם בהקשר של הרביזיה - והכנסת תחליט על כך בהצבעה.

ארבל אסטרחן: זאת אומרת, כל עוד לא החל הדיון בהצעת ועדת הכנסת זה רק הודעה.

ארבל אסטרחן: ברגע שהחל הדיון במליאה ורוצים להחזיר את זה לוועדת הכנסת זה הצבעה.

ארבל אסטרחן: ועוד הפעם, הממשלה תיוצג כמו שאמרנו קודם, כל שר או סגן השר הרלוונטי.

ארבל אסטרחן: אם הכנסת החליטה להחזיר יופסק הדיון.

ארבל אסטרחן: ועדת הכנסת תדון ותביא מחדש בפני הכנסת את הצעתה.

ארבל אסטרחן: אז אולי גם פה נעשה תוך 30 ימים שזה יהיה עוד הפעם קוהרנטי.

ארבל אסטרחן: חילופי חבר או יו"ר ועדת חקירה - לעניין מילוי מקום באופן ארעי, יחולו הוראות סעיף 4 שכל אחד מהסיעה יכול להיכנס.

ארבל אסטרחן: לא אפשרנו כאן מ"מ קבוע.

יריב לוין: לא צריך.

ארבל אסטרחן: לא, אוקיי.

ארבל אסטרחן: אין מ"מ קבוע.

ארבל אסטרחן: נתפנה מקומו של חבר ועדת חקירה פרלמנטרית שנבחר בהרכב, הכוונה היא לא כשהסמיכו ועדה, או החליטה סיעה על חילופי חבר מטעמה, תבחר ועדת הכנסת חבר אחר במקומו, ויו"ר ועדת הכנסת יודיע למליאה, וזה בתוקף מעת מסירת ההודעה.

ארבל אסטרחן: זאת אומרת, כמו בוועדות קבועות.

ארבל אסטרחן: בפעם הראשונה המליאה מצביעה.

ארבל אסטרחן: חילופין זה רק הודעה למליאה, אבל ועדת הכנסת כן.

יריב לוין: כן, מצביעה.

יריב לוין: בטח, כן.

ארבל אסטרחן: מה הסמכויות של ועדת חקירה?

ארבל אסטרחן: לוועדת חקירה פרלמנטרית יהיו הסמכויות הנתונות לוועדה קבועה בכל הנוגע לסדרי דיון ולזימון.

ארבל אסטרחן: אולי צריך להגיד פה גם וקבלת מידע שזה הפרק שעוד לא דיברנו עליו.

ארבל אסטרחן: ועדת חקירה פרלמנטרית תניח על שולחן הכנסת דוח המפרט את פעולותיה ומסקנותיה, בצירוף עמדת מיעוט, אם היתה - כך כתוב גם היום - והיא רשאית להניח דוח ביניים, אני חושבת שזה כתוב גם היום.

ארבל אסטרחן: ואז יו"ר הכנסת רשאי להחליט כי הכנסת תקיים דיון אישי בדוח שהניחה ועדת חקירה.

ארבל אסטרחן: ואז אם הוא החליט לקיים דיון, יו"ר ועדת החקירה יפתח את הנושא, והוא רשאי לסכם.

ארבל אסטרחן: יש לנו הוראה כללית על מסגרת הזמן - עשר דקות - והסיעות הסיעות רשאיות להגיש הצעות החלטה לסיכום הדיון, ועל הצעת ההחלטה יחול הסעיף 56(ד) שזה הסעיף שאומר שזה יועבר לממשלה, ובתוך שישה חודשים השר צריך להודיע על פעולות שהוא פעל, כמו בהצעות לסדר.

נאזם בדר: בסעיף ג(1) האם יש עניין של תקופת הנחה, חובת הנחה, לגבי הדוח?

ארבל אסטרחן: לא, לא קבענו כאן.

ארבל אסטרחן: הונח דוח, היו"ר יכול להחליט שביום שהדוח מונח יתקיים גם הדיון.

נאזם בדר: בשונה ממה שקיים לגבי הצעת הרכב הוועדה להסיר.

ארבל אסטרחן: נכון, על עצם הקמת הוועדה.

ארבל אסטרחן: לא יודעת, אפשר לקבוע שאי-אפשר לדון ביום שהדוח מונח.

יריב לוין: כן, לא בעיה.

יריב לוין: אפשר, כן.

יריב לוין: אני חושב שזה הגיוני.

ארבל אסטרחן: אז גם כן יום אחד?

ארבל אסטרחן: לא לפני חלוף יום שיוכלו ללמוד את הנושא.

יריב לוין: כן.

ארבל אסטרחן: הכנסת יכולה להאריך את תקופת הכהונה של ועדת החקירה אם נקבעה תקופה לתקופה שתקבע, ולא יאוחר מתום כהונתה של אותה כנסת – זה ברור.

ארבל אסטרחן: והסעיף האחרון שהוא לא כתוב היום.

ארבל אסטרחן: ועדת חקירה פרלמנטרית תחדל לכהן בהתקיים אחד מאלה: הסתיימה תקופת כהונתה של הכנסת – זה ברור, הסתיימה התקופה שקבעה הכנסת לכהונתה, או היא הודיעה לכנסת על סיום עבודה, והניחה דוח על שולחן הכנסת.

ארבל אסטרחן: וגם יש פה סמכות.

ארבל אסטרחן: הכנסת החליטה לפי הצעת ועדת החקירה הפרלמנטרית או ועדת הכנסת, על סיום כהונתה ובמועד שתקבע.

ארבל אסטרחן: זאת אומרת, יכולה ועדת הכנסת להציע לכנסת להפסיק את עבודתה של ועדת החקירה הפרלמנטרית.

ארבל אסטרחן: זה הפרק הזה.

ארבל אסטרחן: הוא מבוסס על מה שקיים היום.

ארבל אסטרחן: צריך לשים לב שגם היום בתקנון, וגם פה, בעיקר מדברים על הקמת הוועדה.

ארבל אסטרחן: זאת אומרת, אין לה פה איזשהן סמכויות שהן חורגות.

ארבל אסטרחן: כמובן היא לא מחוקקת.

ארבל אסטרחן: זאת אומרת, יש לה פחות סמכויות.

יריב לוין: מתן סמכויות זה עניין של החוק.

יריב לוין: מתן סמכויות צריך להיות בחוק.

יריב לוין: אני חושב שקשה מאוד לעשות את זה דרך התקנון.

תמר כנפו: הרי יש אפשרות או שמקימים ועדת חקירה או שאחת הוועדות הקבועות תהיה מוסמכת.

ארבל אסטרחן: אז יש לה את כל הסמכויות של הוועדה.

ארבל אסטרחן: אמרנו פה שלוועדת חקירה יהיו כל הסמכויות של ועדה קבועה לעניין סדרי דיון, זימון וקבלת מידע.

ארבל אסטרחן: זה בעצם אותן סמכויות.

וילמה מאור: ניתן יהיה להגביל את עבודת הוועדה הקבועה גם בזמן?

ארבל אסטרחן: כן.

ארבל אסטרחן: אנחנו מסמיכים אותך כוועדת חקירה, ואנחנו מבקשים דוח בתוך חצי שנה.

ארבל אסטרחן: כן, הכנסת מחליטה על זה.

נאזם בדר: סעיף 36 (4): הכנסת החליטה לפי הצעת ועדת החקירה הפרלמנטרית – מובן לי - או ועדת הכנסת על סיום כהונתה של ועדת החקירה הפרלמנטרית.

נאזם בדר: היתה סמכות כזאת שוועדת הכנסת תמליץ?

ארבל אסטרחן: זה חדש.

יריב לוין: זה חדש, חדש.

יריב לוין: אבל אני חושב שזה נכון.

ארבל אסטרחן: היא זו שהמליצה להקים.

ארבל אסטרחן: יש טענות שיש איזושהי בעייתיות בוועדת החקירה, אז איך מסיימים אותה?

ארבל אסטרחן: מי בא? יו"ר הכנסת?

ארבל אסטרחן: פה חשבנו להסדיר את זה, ולהגיד שזה יכולה להיות יוזמה של ועדת הכנסת.

ארבל אסטרחן: כמובן ההצבעה בכנסת.

יריב לוין: כן, זה נראה הגיוני.

יריב לוין: לגבי פרק 11 – יש כאן משהו שהוא שונה מהכללים שקבענו בתחומים האחרים?

ארבל אסטרחן: לא.

יריב לוין: אז אפשר לעבור על זה.

ארבל אסטרחן: אגב, ההערה של יו"ר ועדת חוקה לא קשורה לזה.

יריב לוין: כן, ברור.

יריב לוין: זה ברור לגמרי.

יריב לוין: ראיתי שזה לא קשור.

ארבל אסטרחן: זה פרק שהוא מאוד קצר.

ארבל אסטרחן: הוא קצת תקוע, אבל אין לנו מקום אחר לשים אותו.

ארבל אסטרחן: ועדת האתיקה מוסדרת היום בחוק החסינות.

ארבל אסטרחן: אנחנו עושים השלמות.

ארבל אסטרחן: יש את זה פה בהערת שוליים.

יריב לוין: אני רק מציע שכותרת הפרק תהיה: הוראות לעניין ועדת האתיקה, כי אדם מסתכל ולא כל כך מבין.

ארבל אסטרחן: נכון, הוא יחשוב שזה הכול.

ארבל אסטרחן: גם בכותרת השוליים הכנסתי לפי סעיף 13ד.

יריב לוין: את זה ראיתי.

יריב לוין: זה מופיע בעמ' 27.

יריב לוין: אבל שיהיה ברור, רק השלמה.

ארבל אסטרחן: כן, אין בעיה.

ארבל אסטרחן: היום קובע חוק החסינות שוועדת האתיקה תהיה של ארבעה חברי כנסת שימנה יו"ר הכנסת, שניים קואליציה, שניים אופוזיציה, והוא מסמיך במפורש את התקנון.

ארבל אסטרחן: הוא אומר: סייגים למינוי חבר כנסת כחבר ועדת האתיקה והוראות בדבר השעייתו או בדבר העברתו מכהונה ייקבעו בתקנון, וזה הקביעה בתקנון.

ארבל אסטרחן: זה קיים לנו גם היום בסעיף 97יז.

ארבל אסטרחן: אגב, היום לגבי נושאי תפקידים אחרים, אתם זוכרים, יש סמכות לוועדת הכנסת.

ארבל אסטרחן: פה זה כמובן יו"ר הכנסת כי הוא הממנה.

ארבל אסטרחן: לא ימנה כחבר בוועדת האתיקה מי שהתקיים בו האמור באותו סעיף 3(א) שכבר חזרנו אליו כמה פעמים שזה מי שהיועץ הגיש כתב אישום נגדו, או שהוא הורשע בעבירה פלילית.

ארבל אסטרחן: זה אותן הפניות.

ארבל אסטרחן: אם התקיים בחבר ועדת האתיקה - זאת אומרת, הוא מונה כבר לוועדת האתיקה ואז היועץ המשפטי לממשלה מוסר עותק של כתב אישום נגדו, או שמתקיימים נגדו הליכים פליליים - יו"ר הכנסת רשאי להשעותו.

ארבל אסטרחן: ההשעיה תסתיים עם מתן פסק דין סופי מזכה, או שאינו קובע שיש עם העבירה קלון.

ארבל אסטרחן: כמובן שאם יש פסק דין סופי עם קלון הוא עף מהכנסת.

ארבל אסטרחן: ואם נקבע שתהיה לו חסינות בפני דין פלילי, כלומר, היועץ רצה להגיש כתב אישום, אבל ועדת הכנסת קבעה חסינות אז לא מתנהלים הליכים, אי-אפשר להגיע לפסק דין, עם תקופת תום כהונתה של אותה כנסת, והכול אם לא קבע יו"ר הכנסת תקופה קצרה יותר, ויו"ר הכנסת ימנה חבר כנסת אחר שיכהן בוועדת האתיקה בתקופת ההשעיה.

ארבל אסטרחן: ועם תום תקופת ההשעיה יחליט אם חבר הכנסת שהושעה ימשיך לכהן או יוחלף.

ארבל אסטרחן: זאת אומרת, יכול להיות שההשעיה מסתיימת כי יש פסק דין מזכה, ועדיין יו"ר הכנסת יש לו שיקול דעת בעניין הזה.

ארבל אסטרחן: אני חושבת שזה נכון.

ארבל אסטרחן: כמובן ועדת האתיקה חייבים להיות הכללים החמורים ביותר.

ארבל אסטרחן: ואם הוא הורשע במהלך כהונתה בפסק דין סופי בעבירה פלילית - הכוונה היא ללא קלון, כי אם יש קלון הוא יוצא מהכנסת - יחדל לכהן בוועדת האתיקה.

קריאה: למה סופי ולא חלוט?

ארבל אסטרחן: זה המונח שאנחנו משתמשים בו.

ארבל אסטרחן: זה אומר אחרי ערעור.

ארבל אסטרחן: זה המונח שמשתמשים בו בחקיקה.

ארבל אסטרחן: זאת אומרת, יש לנו פה לא ימונה.

ארבל אסטרחן: אם הוא כבר מונה ומתקיימים הליכים אפשר להשעות אותו, עם שיקול דעת ליו"ר.

ארבל אסטרחן: אחרי הרשעה אין שיקול דעת.

ארבל אסטרחן: הוא חדל לכהן.

יריב לוין: בסדר גמור.

נאזם בדר: מה לגבי מינוי של חבר אופוזיציה כפי שנהוג?

נאזם בדר: כך נהוג.

ארבל אסטרחן: זה כתוב בחוק, שניים קואליציה, שניים אופוזיציה.

יריב לוין: זה החוק, זה לא פה.

יריב לוין: אני מציע כך.

יריב לוין: ראשית, ההערה של יו"ר ועדת החוקה היא לא שייכת לכאן כמובן.

יריב לוין: אבל נדמה לי שאנחנו כבר דנו בה, ודיברנו על כך שהסדרה של חובת נוכחות וכן הלאה מצריכה חשיבה אחרת לגמרי על כל מבנה העבודה.

יריב לוין: לכן, אני לא מציע להיכנס לזה כרגע.

יריב לוין: אנחנו לא יכולים לעשות את זה במסגרת הזאת.

יריב לוין: אני מציע לדון בסעיף 171 בנוכחות מזכירת הכנסת משום שהוא רלוונטי לעבודה שלה.

ארבל אסטרחן: נשארו לנו שני פרקים שאני חושבת שהם קצת בעייתיים.

יריב לוין: אנחנו נחכה איתם, אנחנו לא נמשיך איתם עכשיו.

יריב לוין: את שני הפרקים האלה באמת צריך לראות, לסגור.

ארבל אסטרחן: בסדר.

ארבל אסטרחן: אני גם רוצה שמשרד המשפטים יבוא לזה כי הנושא של פרוטוקולים ומוזמנים.

יריב לוין: כן.

יריב לוין: אז צריך להזמין אותם לישיבה הבאה כי למעשה בישיבה הבאה אנחנו נתחיל, לדעתי, ב-171.

יריב לוין: נסיים את הסיפור של הרביזיות, ואז נעבור לשני הפרקים האלה, ובזה אנחנו גומרים.

ארבל אסטרחן: ואז נשאר לנו הסעיף הראשון.

יריב לוין: לא.

יריב לוין: אני מציע שהסעיף הראשון יישאר כנוסחו.

יריב לוין: אנחנו נאשר את כל החבילה הזאת, ואז אנחנו נקיים דיון נפרד על הסעיף הראשון – אם רוצים לשנות בו, מה רוצים לשנות בו, איך רוצים לשנות.

ארבל אסטרחן: אם כך, אני אביא אותו לישיבה כנוסחו, אולי טיפה רק עם שינויי לשון.

יריב לוין: בסדר, זה לא בעיה.

יריב לוין: אבל אנחנו בשלב הזה אנחנו נשאיר את זה כמו שסיכמנו מלכתחילה.

יריב לוין: נאשר את כל העניין הזה, נדע שיש לנו עסק מסודר וסגור, ואז נוכל לפתוח את הדיו הגדול הזה ולראות מה אנחנו מצליחים או לא מצליחים לשנות שם.

יריב לוין: אני לא מציע לקשור את שני הדברים האלה ביחד, כי אחרת בסוף לא נגמור את כל מה שכבר סיכמנו כי שם אני לא יודע לאיזה תוצאות נגיע, אם בכלל.

ארבל אסטרחן: בסדר.

ארבל אסטרחן: נצטרך לעבור עליו, אבל לא נעשה שינויים.

יריב לוין: בסדר, אין בעיה.

יריב לוין: אבל זה המבנה.

יריב לוין: אני לא יודע אם נגמור בישיבה הבאה, אבל נוכל להתקדם בשני הפרקים החסרים.

ארבל אסטרחן: יכול להיות שנצטרך שתיים.

ארבל אסטרחן: זה כל מה שנשאר.

ארבל אסטרחן: אני כבר אומרת, שלצערי, גם אם נצביע אני לא מבטיחה שאני אוכל להניח את זה.

נאזם בדר: אולי ברמת הניסוחים המשפטיים שייערך משהו, לא מבחינת המהות שזה באמת נושא במחלוקת.

יריב לוין: כן.

יריב לוין: ארבל תביא את המצב הקיים בצורה מנוסחת, עם הבהרות.

ארבל אסטרחן: ואם יהיו שינויים, אני גם אצביע עליהם.

יריב לוין: כן, בוודאי.

יריב לוין: נצביע עליהם אחד אחד שיהיה ברור לכולם שלא שינינו פה משהו - - -

ארבל אסטרחן: אני כבר אומרת שלצערי גם אם נצביע על זה תוך ישיבה או שתיים, אני לא יכולה להבטיח שזה יונח בגלל נוסח החוק.

יריב לוין: בוא נגיד כך, קודם נעשה את העבודה ונצביע על זה תוך ישיבה אחת או שתיים, ואחר כך נקווה לטוב.

ארבל אסטרחן: בסדר.

ארבל אסטרחן: חוק התכנון והבנייה והלחץ של סוף מושב עם החוקים, הם - - -.

ארבל אסטרחן: אני אעשה את מה שאני אוכל.

יריב לוין: רבותי, תודה רבה.

יריב לוין: הישיבה נעולה.